Jamal disaman RM1 juta berhubung isu ‘pengundi hantu’ semasa PAU

Ketua UMNO Bahagian Sungai Besar Datuk Seri Jamal Md Yunos disaman sebanyak RM1 juta, menurut laporan Malaysiakini.

Saman fitnah itu dikemukakan bekas Ketua Pemuda UMNO, Khairy Jamaluddin Abu Bakar yang difailkan di di Mahkamah Tinggi Kuala Lumpur pada 24 Mei lalu.

Menurut laporan media, saman fitnah itu melibatkan tindakan Jamal mengadakan sidang media semasa Perhimpunan Agung UMNO (PAU) di World Trade Centre (WTC) Kuala Lumpur pada 14 Januari lalu.

Ketika sidang media itu, Jamal dilaporkan berkata akan membuat aduan kepada lembaga disiplin UMNO terhadap Khairy berhubung dakwaanya ada usaha untuk membawa “pengundi hantu” ke perhimpunan itu.

Kemudian, pada 27 Januari, Setiausaha Agung UMNO Datuk Seri Ahmad Maslan mengumumkan Khairy dan beberapa pemimpin lain dipecat berhubung tuduhan melanggar disiplin parti ketika Pilihan Raya Umum Ke-15 (PRU-15).

Menurut salinan pernyataan tuntutan saman itu yang dilihat portal itu, Khairy antara lain mendakwa kenyataan Jamal ketika sidang media itu membayangkan dia sebagai individu yang tiada integriti dan kewibawaan sebagai pemimpin dan terlibat dengan rasuah untuk menimbulkan perpecahan dalam kalangan anggota UMNO demi kepentingan peribadi.


Jangkitan harian Covid-19 semalam terendah sejak 3 Februari 2022

Negara semalam (Khamis, 21 April 2022) mencatat jumlah jangkitan Covid-19 harian terendah sejak kali terakhir merekodkan 5,720 kes pada 3 Februari lalu.

Menurut Kementerian Kesihatan (KKM) dalam tempoh 24 jam semalam, negara mencatat 5,899 jangkitan baharu, turun 1,069 kes berbanding 6,968 pada Rabu.

Jumlah itu menjadikan kumulatif positif sejak 2020 meningkat sedikit kepada 4,415,101 kes, dengan 4,291,447 pesakit telah sembuh, 35,470 kematian dicatat dan 88,184 kes masih aktif.

Sehingga semalam, 86,284 pesakit menjalani kuarantin di rumah; 159 ditempatkan di Pusat Kuarantin dan Rawatan Covid-19 Berisiko Rendah (PKRC); 1,649 dimasukkan ke hospital; dan 92 pesakit dirawat di unit rawatan rapi (ICU), dengan 61 daripadanya memerlukan alat bantuan pernafasan.

Daripada jumlah jangkitan baharu itu, 3,562 individu yang positif Covid-19 adalah mereka yang telah menerima dos penggalak; 1,302 (penerima dua dos vaksin); 752 (tidak divaksinasi); dan 283 (belum lengkap divaksinasi).

Data laman sesawang CovidNOW yang dikemas kini tengah malam tadi menunjukkan lapan negeri dan Wilayah Persekutuan merekodkan peningkatan kes harian, namun nisbah berbanding pada Rabu adalah kecil.

Kuala Lumpur merekodkan 649 kes baharu, berbanding 458 pada Rabu, diikuti Johor (214 kes, 186 Rabu); dan Sarawak (151 kes, 139 Rabu).

Sabah pula mencatat 85 kes baharu berbanding 83 pada Rabu; Terengganu (60 kes, 50 Rabu); Putrajaya (60 kes, 51 Rabu); dan Perlis (20 kes, 13 pada Rabu).

Sehingga kini, Kuala Lumpur merekodkan kumulatif positif sebanyak 344,118 kes, dengan 334,205 pesakit telah pulih; 2,814 kematian dicatat; dan 7,099 kes masih aktif.

Daripada jumlah kes aktif itu,6,831 pesakit menjalani kuarantin di rumah; 120 ditempatkan di PKRC; 143 dimasukkan ke hospital; dan lima pesakit dirawat di ICU, dengan dua daripadanya memerlukan alat bantuan pernafasan.

Berikut adalah jumlah kumulatif positif bagi semua negeri dan Wilayah Persekutuan setakat semalam:

Mengikut rekod CovidNOW, tiada pesakit yang ditempatkan di PKRC lapan negeri sejak beberapa hari lalu.

Sehubungan itu, sebagai permulaan PKRC di Pusat Dagangan Antarabangsa Melaka (MITC) akan ditutup mulai 30 April ini, walaupun sehingga semalam terdapat 14 pesakit Covid-19 yang ditempatkan di situ.

Semua pesakit Covid-19 yang berisiko rendah akan mula ditempatkan di Hospital Melaka dan Kolej Jururawat untuk menerima rawatan lanjut.

Pecahan kes Covid-19 mengikut negeri-negeri pada 21 April 2022.


Pengunjung patuh SOP Covid-19, bazar Ramadan 2022 meriah semula

Bazar Ramadan tahun ini kembali meriah setelah beberapa prosedur operasi standard (SOP) dilonggarkan, menyusul hari ketiga negara memasuki fasa peralihan ke endemik bermula Jumaat lalu (1 April 2022).

Biarpun hujan di beberapa negeri, ia tidak membantutkan keterujaan orang ramai mencari juadah untuk berbuka pada hari pertama puasa semalam (3 April), namun pengunjung tetap mematuhi protokol kesihatan, terutama memakai pelitup muka di tempat awam.

Memetik tinjauan Bernama kebanyakan pengurusan bazar Ramadan masih mengekalkan SOP, seperti imbasan MySejahtera, selain ada yang menggunakan sistem tiket untuk mengawal jumlah kemasukan pengunjung.

Bazar Ramadan Jalan Raja Alang di Kampung Baru di sini mula dibanjiri pengunjung seawal jam 4 petang dan mereka masih membeli-belah walaupun terpaksa meredah hujan sekitar 5 petang.

Kebanyakan peniaga juga berharap perniagaan mereka mendapat sambutan lebih baik tahun ini susulan kelonggaran yang diumumkan kerajaan baru-baru ini.

Di PUTRAJAYA, orang ramai mula berbaris seawal jam 4 petang di Bazar Ramadan Presint 3 berhampiran Masjid Tuanku Mizan Zainal Abidin dengan dikawal anggota Jabatan Sukarelawan Malaysia (RELA) di tiga pintu masuk bazar itu.

Bagi memudahkan pengunjung, Perbadanan Putrajaya (PPj) menyediakan risalah menu serta pelan susun atur gerai yang boleh dilayari di laman Facebook dan Instagram rasmi PPj.

Tinjauan Bernama mendapati pada tahun ini, anak kecil turut dibenarkan memasuki kawasan bazar Ramadan selain setiap pengunjung diberikan pas khas yang perlu dipulangkan ketika mereka meninggalkan kawasan itu.

Di JOHOR, kehadiran pengunjung dari Singapura memeriahkan lagi Bazar Ramadan Taman Suria susulan pembukaan semula sempadan negara tiga hari lepas sekali gus menyaksikan keadaan jalan raya sesak di luar bazar itu.

Di TERENGGANU, hujan tidak menjejaskan operasi Bazar Ramadan di Dataran Syahbandar, Kuala Terengganu.

Seorang kakitangan awam Khairul Ridzuan Fauzi, 30, berkata bazar Ramadan kali ini lebih meriah berbanding tahun lepas namun dia tetap mengambil langkah berjaga-jaga dengan mematuhi SOP dan memilih untuk tidak ke gerai yang dikerumuni pelanggan kerana bimbang penularan Covid-19.

Di KEDAH pula, difahamkan sebanyak 181 gerai menjual makanan dan minuman beroperasi dari 3 petang hingga 7 malam sepanjang bulan Ramadan ini di Bazar Stadium Darul Aman, Alor Setar.

Seorang pengunjung Irma Shahila Osman, 39, berkata keluarganya teruja untuk membeli juadah berbuka di bazar Ramadan selepas dua tahun ia tidak diadakan di Negeri Jelapang Padi itu.

“Hari ini memang sengaja tak masak kerana nak tengok makanan apa yang dijual di sini. Memang lain perasaan bila sampai di sini kerana sudah dua tahun tiada bazar Ramadan, jadi memang rindu suasana macam ini,” katanya.

Di KELANTAN, laluan keluar masuk di Bazar Ramadan Taman Bendahara, Pengkalan Chepa, Kota Bharu dikawal rapi oleh petugas RELA bagi memastikan pengunjung mematuhi SOP ditetapkan.

Peniaga roti tempayan Mustakim Mat Daud, 37, berkata dia bersyukur kerana dapat kembali berniaga di bazar Ramadan selepas dua tahun terhenti akibat pandemik Covid-19.

“Sebelum ini saya jual roti tempayan pada harga RM3 tetapi tahun ini, saya terpaksa menaikkan harga sedikit memandangkan bahan mentah juga agak mahal,” katanya.


Mengapa guna Akta Hasutan untuk tekan pembangkang? Bersatu bidas Kit Siang

Pemimpin DAP khususnya Tan Sri Lim Kit Siang dibidas kerana membisukan mulut mereka melihat Akta Hasutan digunakan untuk menekan musuh politik, dakwa Bersatu.

Biro Perundangan dan Perlembagaan Bersatu membidas kerajaan DAP Pulau Pinang dan Kit Siang yang sebelum ini menentang penggunaan Akta Hasutan tetapi kini mendiamkan diri pula, ia susulan penahanan aktivisnya Norhanani Abu Hassan di Pulau Pinang baru-baru ini.

“Sepanjang PH menjadi pembangkang, kerajaan ketika itu akan dikritik berkali-kali mengenai penggunaan Akta Hasutan terhadap pembangkang dan/atau orang ramai dan membuat banyak gesaan agar akta tersebut dimansuhkan,” kata timbalan pengerusi biro berkenaan, Sasha Lyna Abdul Latif dalam satu kenyataan.

Beliau mengimbas kembali kenyataan Timbalan Pengerusi DAP Gobind Singh Deo pada 2018 yang menggesa supaya Akta Hasutan dimansuhkan.

“Beliau juga menegaskan, ‘undang-undang itu tertakluk kepada penyalahgunaan dan digunakan untuk menyekat perbezaan pendapat politik’.

“Kenapa parti itu dan rakan gabungan diam sekarang?” soal Sasha.

Difahamkan, Norhanani yang juga ketua penerangan Srikandi Muda Bersatu Pulau Pinang, sedang mengandung tujuh bulan ketika pegawai dari Bukit Aman menahannya.

Telefon bimbit dan komputer riba milik Norhanani turut dirampas.

Siasatan itu dipercayai ada kaitan dengan tindakan Norhanani mengulang siar catatan di media sosial yang mengkritik penyokong kuat Lim Kit Siang.

Sasha juga memetik kenyataan Kit Siang pada 2015, di mana beliau mempersoalkan penggunaan Akta Hasutan ke atas pengkritik kerajaan.

Antara lain, beliau memetik Kit Siang yang menyuarakan tentang penggunaan “undang-undang zalim dalam mengekalkan kuasa”.

“Kita jangan lupa Malaysia adalah negara demokrasi, bukan diktator,” Kit Siang dipetik sebagai berkata.

Sasha mempersoalkan sikap berdiam diri Kit Siang berikutan Akta Hasutan digunakan untuk membelanya.

“Adakah keadaan sekarang sudah berubah apabila PH (Pakatan Harapan) a.k.a Kerajaan Madani berkuasa sebagai pemerintah dan kini menggunakan Akta Hasutan terhadap pemimpin pembangkang dan ahli parti serta penyokongnya?

“Bukankah ini menunjukkan sikap sangat hipokrit Lim Kit Siang, DAP dan PH?” soalnya.


Asyraf Wajdi kerajaan sudah agih RM34 juta kepada mangsa banjir

Ketika Ketua Pemuda UMNO Asyraf Wajdi Dusuki terus mendesak kerajaan meluluskan pengeluaran one-off RM10,000 i-Citra, Perdana Menteri Datuk Seri Ismail Sabri Yaakob hari ini memaklumkan sehingga 27 Disember lalu, RM34 juta untuk diagihkan kepada 34,000 ketua isi rumah di negeri-negeri yang terjejas banjir.

Agihan Bantuan Wang Ihsan (BWI) itu dibuat secara tunai bagi memastikan mangsa banjir mendapat wang dengan segera, kata Perdana Menteri dalam kenyataan hari ini.

Menurutnya, dana yang diperuntukkan Kerajaan Persekutuan untuk disalurkan kepada mangsa banjir perlu dipermudahkan dan disegerakan.

“Mesyuarat Task Force Pengurusan Pasca Banjir dan Kesiapsiagaan Menghadapi Gelombang Kedua Bencana Banjir yang dipengerusikan Ketua Setiausaha Negara, Tan Sri Mohd Zuki Ali, membuat keputusan semalam, serahan tunai dilaksanakan bagi memastikan mangsa banjir segera menerima BWI.

“Tiga kaedah digunakan bagi penyaluran BWI iaitu serahan tunai di Pusat Kawalan Operasi Bencana (PKOB); atau serahan tunai rumah ke rumah; atau pemindahan tunai secara atas talian (EFT).

“Bantuan ini sudah mula diagihkan di peringkat PKOB dengan kerjasama Unit Penyelarasan Perlaksanaan (ICU), Jabatan Perdana Menteri,” katanya Perdana Menteri.

Ismail Sabri berkata pihak PKOB dan ICU juga sedang berusaha untuk mengesan mangsa yang belum berdaftar bagi mendapatkan BWI itu.

Terdahulu, Asyraf Wajdi mendakwa hakikatnya bantuan kerajaan tidak mencukupi dan tidak mencakupi semua lapisan yang terjejas sejak Perintah Kawalan Pergerakan (PKP) 1.0 lagi.

“Inisiatif berhutang melalui skim pinjaman Tekun atau kemudahan BSN tidak akan menyelesaikan masalah semua pihak kerana ada yang tidak layak, bahkan menambah beban rakyat dengan lilitan hutang berpanjangan yang tiada berkesudahan,” tegas Ketua Pemuda UMNO itu.

Beliau dilihat menyindir Perdana Menteri dengan menganggap kemudahan pinjaman yang disediakan menerusi beberapa agensi, termasuk Bank Simpanan Nasional (BSN) dan Tekun, akan menambah beban hutang orang ramai.

Menerusi kenyataan ‘Alternatif kepada i-Citra KWSP: Tambahan bantuan atau galakkan berhutang’, Asyraf Wajdi menyifatkan kemudahan pinjaman yang diumumkan Ismail Sabri sebagai inisiatif berhutang yang tidak menyelesaikan masalah. Berita berkaitan


Individu misteri hadiahkan motor berkuasa tinggi kepada Abang Viva

Seorang individu yang tidak mahu mendedahkan dirinya menghadiahkan Azwan Omar atau lebih dikenali sebagai Abang Viva sebuah motosikal berkuasa tinggi jenis Yamaha XJ6 Diversion.

Individu misteri tersebut menghadiahkan motor berharga kira-kira RM30,000 kepada Azwan yang disampaikan oleh pemilik kedai motosikal, ICITY Motorworld Sdn Bhd, Ernest Ng semalam.

Ng berkata, pihaknya diberi amanah untuk menyampaikan hadiah motor tersebut kepada Azwan.

“Beliau tidak mahu namanya didedahkan. Wakil penyumbang itu datang ke kedai untuk mencuba motosikal dan membelinya secara tunai untuk dihadiahkan kepada Azwan.

“Kami menguruskan segala kelengkapan, termasuk cukai jalan dan insuran serta menambah beberapa lagi aksesori kenderaan itu seperti topi keledar, jaket serta beg sandang,” katanya dipetik laporan media.

Sebelum ini, Azwan mengesahkan persetujuan untuk menerima hadiah sebuah kereta pacuan empat roda (4×4) daripada seorang ahli perniagaan.

Sementara itu, Azwan ketika dihubungi mengesahkan sudah menerima hadiah istimewa itu, petang semalam.

Beliau berterima kasih kepada penyumbang kenderaan itu dan menganggap ia sebagai sesuatu yang sangat bernilai.

“Saya lakukan kerja secara sukarela tanpa mengharapkan apa-apa habuan atau balasan. Namun, mungkin sudah ditakdirkan Allah saya menerima rezeki ini, Alhamdulillah.

“Menerusi sumbangan ini, ia memberi semangat kepada saya untuk terus berbakti kepada insan yang ditimpa musibah. Saya sangat berterima kasih kepada pihak yang menyumbang dan mendoakan rezeki mereka dilipat gandakan oleh Allah,” katanya.


Sistem perbankan kelam-kabut, pengguna dakwa simpanan ‘hilang’

Sistem perbankan beberapa bank utama negara hari ini dilaporkan kelam-kabut setelah ramai pelanggan mendakwa tidak dapat mengeluarkan wang simpanan masing-masing.

Manakala sesetengah pelanggan pula mendakwa wang simpanan mereka berkurangan, sedangkan mereka tidak membuat pengeluaran atau membeli apa-apa barangan.

Bank yang didakwa terlibat ialah Maybank, CIMB Bank dan RHB Bank.

Berdasarkan semakan di laman Facebook ketiga-tiga bank itu, orang ramai mula membuat aduan berhubung masalah yang mereka alami, terutama gagal mengeluarkan wang simpanan mereka.

Selain tidak menafikan kejadian berkenaan, bank-bank terbabit hanya meminta pelanggan yang menghadapi masalah itu memberi maklumat lebih lanjut.

Kepada persoalan yang banyak dibangkitkan dalam Facebook, CIMB Malaysia hanya meminta pelanggannya untuk memberikan butiran lebih lanjut berkaitan masalah yang dihadapi.

“Hai … untuk kami membantu anda dengan lebih lanjut, mohon kerjasama untuk PM kami nama penuh, nombor telefon dan emel anda. Terima kasih.”

“Hai … untuk kami membantu anda dengan lebih lanjut, mohon kerjasama untuk PM kami nama penuh, nombor telefon dan emel anda berserta SMS yang anda terima untuk rujukan lanjut. Terima kasih.”

“Hai … sebarang kesulitan amat kami kesali. Jika anda ada menerima sebarang SMS dari pihak Bank berhubung isu ini, sila PM kami paparan skrin SMS tersebut beserta nama penuh, nombor telefon dan emel anda. Pegawai kami dari Customer Resolution Unit akan menghubungi dan membantu anda sebaik mungkin. Terima kasih.”

“Duit saya pun hilang hari ni, tiba-tiba.. Boleh bagi penjelasan ka”,” tulis seorang pengguna di laman Facebook Maybank, yang kemudian dijawab oleh bank itu.

“Hi … salam sejahtera. Anda tidak perlu bimbang, kami akan bantu anda untuk membuat semakan. Sila kongsikan nama penuh dan paparan skrin transaksi penolakan daripada akaun anda untuk semakan lanjut. Terima kasih.”


97.6 peratus populasi dewasa sudah divaksin

Lebih 50.65 juta dos vaksin telah diberikan kepada populasi Malaysia sejak Program Imunisasi Covid-19 Kebangsaan (PICK) dilancarkan 24 Februari lalu hingga semalam.

Kementerian Kesihatan (KKM) memaklumkan daripada jumlah itu 24,642,379 atau 75.5 peratus individu yang layak telah melengkapkan suntikan vaksin masing-masing sama ada vaksin dua dos atau vaksin dos tunggal.

“Sebanyak 78.3 peratus atau 25,550,899 individu lagi menerima sekurang-kurangnya satu dos.

“Jumlah penerima dos penggalak yang terdiri daripada warga emas dan petugas barisan hadapan juga meningkat kepada 644,664 individu,” kata KKM menerusi laman sesawang COVIDNOW, hari ini.

Semalam, sebanyak 116,642 dos telah diberikan membabitkan 30,700 penerima lengkap divaksinasi, 7,877 individu menerima dos pertama dan 78,065 yang lain menerima dos penggalak.

Sementara itu, 95.0 peratus atau 22,228,388 populasi dewasa melengkapkan suntikan vaksin masing-masing, manakala 97.6 peratus atau 22,828,481 individu lagi menerima sekurang-kurangnya satu dos.

Keseluruhannya 45,519,772 dos diberikan kepada golongan dewasa sejak 24 Februari lalu hingga semalam.

Sejak 20 September hingga semalam juga, seramai 2,413,991 atau 76.7 peratus remaja berusia 12 hingga 17 tahun telah lengkap divaksinasi, manakala 86.5 peratus atau 2,722,418 lagi menerima sekurang-kurangnya satu dos.

Sehingga semalam, sebanyak 5,136,409 dos diberikan kepada remaja.


Sidang Parlimen pada 6 September diteruskan mengikut jadual

Timbalan Yang Dipertua Dewan Rakyat, Datuk Mohd Rashid Hasnon mengesahkan Mesyuarat Penggal Keempat Parlimen Ke-14 akan berjalan mengikut jadual ditetapkan padad 6 September ini.

Rashid berkata tiada perubahan notis diberikan berhubung tarikh persidangan dan mesyuarat itu akan berlangsung seperti biasa, bagaimanapun tidak pasti sama ada usul undi percaya akan dibawa pada sidang tersebut.

“Setakat ini tiada notis perubahan dan tiada notis baharu dikeluarkan. Jika ada perubahan dari Ketua Majlis, Yang Dipertua Dewan Rakyat akan mengeluarkan pemakluman,” katanya lapor sebuah portal.

Berdasarkan takwim dan Aturan Urusan Mesyuarat disiarkan di portal rasmi Parlimen, Mesyuarat Penggal Keempat Parlimen Ke-14 akan berlangsung bermula 6 hingga 30 September ini.

Yang Dipertua Dewan Rakyat, Datuk Azhar Azizan Harun, dalam kenyataannya sebelum ini memaklumkan, istiadat pembukaan Mesyuarat Penggal Keempat Parlimen ke-14 akan disempurnakan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, pada 6 September ini.

Beliau dilaporkan berkata, istiadat itu akan berlangsung pada jam 10 pagi di Bangunan Parlimen Malaysia.

“Mesyuarat pertama akan berlangsung selama 15 hari bermula 6 sehingga 30 September 2021.

“Mesyuarat kedua pula berlangsung selama 32 hari bermula 25 Oktober sehingga 16 Disember 2021,” katanya.

Perdana Menteri (PM) Datuk Ismail Sabri Yaakob mengangkat sumpah pada Sabtu lalu bagi menggantik Tan Sri Muhyiddin Yassin yang meletak jawatan.

Sidang Parlimen kali ini merupakan yang pertama akan dipengerusikan Ismail Sabri selepas dilantik PM Ke-9.


UMNO masih persoal proses keadilan terhadap ‘Raja Media Sosial’

Masih tidak puas hati kerana keputusan Mahkamah Persekutuan tidak memihak kepada ‘Raja Media Sosial’ UMNO Datuk Seri Najib Razak, pemimpin tempatan parti itu mempertikaikan proses keadilan yang dijalankan.

Bendahari UMNO Johor Datuk Md Jais Sarday berkata beliau tidak mempertikaikan keputusan penghakiman itu, sebaliknya proses perbicaraan yang dijalankan.

“Ini adalah jalan terakhir untuk Najib menjelaskan atau mengemukakan bukti baharu. Mengapa mahkamah tidak dapat memenuhi permintaan ini,” katanya menurut The Star.

Pada 16 Ogos lalu, panel lima hakim Mahkamah Persekutuan diketuai Ketua Hakim Negara Tun Tengku Maimun Tuan Mat sebulat suara menolak permohonan Najib untuk memasukkan bukti baharu antaranya berkaitan hakim bicara kes penyelewengan dana SRC International Sdn Bhd, Datuk Mohd Nazlan Mohd Ghazali.

Tengku Maimun ketika membaca penghakiman ringkasnya mengatakan bukti baharu yang dimohon tidak relevan dengan rayuan tersebut.

Mengulas lanjut, bekas Ahli Dewan Undangan Negeri Mahkota itu memetik contoh perbicaraan Datuk Seri Anwar Ibrahim yang diberi banyak penangguhan.

“Anwar semasa perbicaraannya pada 1998 dan 2008 telah banyak penangguhan sebelum dijatuhi hukuman. Perbicaraan beliau mengambil masa kira-kira enam tahun,” kata Md Jais.

Semalam, Najib gagal dalam rayuan terakhirnya terhadap sabitan bersalah Mahkamah Tinggi dalam kes SRC International, yang menyaksikan Mahkamah Persekutuan memerintahkan dia menjalani hukuman 12 tahun berkuat kuasa serta-merta. Dia juga didenda RM210 juta.

Dia didapati bersalah atas satu pertuduhan salah guna kuasa, tiga pertuduhan pecah amanah jenayah, dan tiga pertuduhan pengubahan wang haram. Keputusan itu menyaksikan dia terus dihantar ke Penjara Kajang untuk menjalani hukuman.

Mengenai isu lain, Md Jais mempersoalkan tindakan kerajaan membiarkan pembangkang menggunakan skandal kapal tempur pesisir pantai (LCS) untuk menang di mahkamah pendapat umum.

Katanya isu kapal LCS ini jika tidak ditangani dengan baik akan menjadi malapetaka kepada Barisan Nasional (BN) dan UMNO.

Beliau menambah bahawa orang ramai perlu diberitahu bahawa kegagalan ini bermula pada 1990-an apabila kerajaan di bawah Perdana Menteri Tun Dr Mahathir Mohammad menganugerahkan kontrak berjumlah RM25 bilion untuk pembinaan 27 kapal luar pesisir (OPV).

Sebelum ini, Timbalan Presiden PKR Rafizi Ramli menamakan tiga pemimpin UMNO dalam skandal kapal LCS bernilai RM9 bilion itu, iaitu bekas Perdana Menteri Datuk Seri Najib Razak; bekas Menteri Pertahanan Datuk Seri Ahmad Zahid Hamidi dan juga Menteri Pertahanan sekarang, Datuk Seri Hishammuddin Hussein.

Untuk rekod, nama Zahid yang juga Presiden UMNO terpalit dalam satu skandal kapal itu setelah Jawatankuasa Kira-Kira Wang Negara (PAC) mendedahkan campur tangannya dalam meluluskan projek kapal Tentera Laut Diraja Malaysia (TLDM) itu pada 2011.

Dalam dokumen yang dinyahklasifikasi, PAC mendedahkan Zahid menukar reka bentuk LCS daripada Sigma kepada Gowind pada 2011, bertentangan dengan pendirian TLDM.

Perkara ini dibuktikan menerusi surat niat (LOI) yang ditandatangani Pengarah Urusan Boustead Naval Shipyard Sdn Bhd (BNS) Tan Sri Ahmad Ramli Mohd Nor bertarikh 8 Julai 2010 kepada Zahid yang menjadi Menteri Pertahanan ketika itu.

Zahid merujuk surat itu kepada bahagian perolehan Kementerian Pertahanan menerusi tulisan tangan di bahagian atas dengan menyatakan ‘sub perolehan sila laksanakan’.


16 kluster pendidikan dikesan semalam, majoriti pelajar positif

Enam belas daripada 20 kluster baharu yang dikesan dalam tempoh 24 jam sehingga 12 tengah hari semalam melibatkan kluster berkaitan pendidikan, lapor Kementerian Kesihatan (KKM), hari ini.

Menerusi kemas kini laman sesawang Covidnow pagi ini, KKM memaklumkan, daripada 16 kluster berkaitan pendidikan itu seramai 304 individu, kebanyakannya pelajar dan pelatih pusat latihan polis, disahkan positif.

Kluster berkaitan pendidikan itu dilaporkan di Johor, Kuala Lumpur, Pahang, Pulau Pinang, Negeri Sembilan, Kelantan, Selangor, Sabah, dan Kedah.

Tiga daripada kluster berkaitan pendidikan itu dikesan di Kedah melibatkan 89 individu iaitu 25 kes di daerah Kubang Pasu; 27 kes menular di tiga daerah – Yan, Pendang serta Kota Setar – dan 37 kes di Kulim.

Kelantan turut mencatat tiga kluster pendidikan yang membabitkan dua kluster di Kota Bharu dengan 20 jangkitan, dan satu kluster di Gua Musang (lapan kes).

Di Selangor, KKM melaporkan 21 individu daripada dua kluster pendidikan positif Covid-19. Dua belas kes positif adalah penularan di Sabak Bernam, Sepang serta Gombak; dan satu kluster lagi di Sabak Bernam (sembilan kes).

Pahang pula merekodkan dua kluster pendidikan yang melibatkan 27 kes di Bentong, dan 13 kes di Kuantan, manakala masing-masing satu kluster dicatat di Sandakan, Sabah (73 kes); Kota Tinggi, Johor (14 kes); Seremban, Negeri Sembilan (13 kes); Daerah Barat Daya, Pulau Pinang (12 kes); dan Kepong dan Cheras, Kuala Lumpur (tujuh kes).

Sebelum ini, sesi Persekolahan Penggal 3, 2021/2022 bermula pada 2 Januari lalu hingga 20 Mac ini bagi sekolah di negeri Kumpulan A (Johor, Kedah, Kelantan dan Terengganu), sementara 3 Januari hingga 20 Mac bagi sekolah di negeri Kumpulan B.

Negeri Kumpulan B ialah Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Wilayah Persekutuan Labuan dan Wilayah Persekutuan Putrajaya.

Susulan pengesanan kluster pendidikan itu, beberapa sekolah di negeri terlibat telah ditutup sementara bagi mengelak penularan yang lebih teruk.

Sehingga kini, KKM belum menjelaskan jenis varian Covid-19 yang menjangkiti individu di dalam kluster pendidikan itu, serta punca jangkitan.

10 Januari lalu, Ketua Pengarah Kesihatan Tan Sri Dr Noor Hisham Abdullah memberi peringatan kepada semua pihak supaya mengambil serius penularan Covid-19 dalam kalangan pelajar susulan pembukaan semula sesi persekolahan penggal ketiga 2021/2022.

Peningkatan kluster pendidikan yang terjadi sebelum ini perlu diambil serius oleh semua pihak yang terlibat dengan aktiviti pembukaan semula persekolahan, kata Dr Noor Hisham. Berita berkaitan

Sementara itu, empat lagi kluster baharu yang dikesan semalam melibatkan jangkitan di tempat kerja dengan satu kluster di Melaka telah menular di tiga daerah iaitu Melaka Tengah, Jasin serta Alr Gajah membabitkan 54 kes positif.

Masing-masing satu kluster tempat kerja juga dikesan di Lipis, Pahang melibatkan 15 kes positif; Kulai, Johor (11 kes); dan Manjung serta Perak Tengah (11 kes).


5,859 kes baharu, kadar kebolehjangkitan tunjuk trend penurunan

Jangkitan Covid-19 di seluruh negara dalam tempoh 24 jam sehingga 12 tengah hari tadi turun lagi buat hari kedua berturut-turut apabila merekodkan 5,859 kes, berbanding 6,355 dalam tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata jumlah terbaharu itu menjadikan kumulatif positif sebanyak 2,581,747 kes, berbanding 2,477,314 kes sembuh.

Kadar kebolehjangkitan atau R-naught (Rt) Covid-19 mengikut kes seharian di seluruh negara yang direkodkan semalam juga mula menunjukkan trend penurunan.

Berdasarkan data dikongsikan Dr Noor Hisham menerusi Facebook hari ini, nilai Rt semalam ialah 1.01, menurun berbanding tiga hari sebelumnya, iaitu 1.02 yang direkodkan kelmarin, 1.03 (17 November) dan 1.04 (16 November).

Bagaimanapun, kadar Rt masih pada tahap membimbangkan, memandangkan hanya tiga negeri merekodkan nilai di bawah 1.00 iaitu Sabah dengan 0.98; Sarawak (0.85); dan dan Perlis (0.90).

Negeri yang mencatatkan nilai Rt tertinggi semalam adalah Labuan sebanyak 1.13; diikuti Putrajaya (1.12); Kuala Lumpur (1.09); Kelantan (1.08); Selangor (1.07); Pahang (1.05); Negeri Sembilan (1.04); Perak (1.01); manakala Johor dan Kedah (1.03).

Selain itu, tiga negeri mencatatkan Rt 1.00 masing-masing ialah Terengganu, Pulau Pinang dan Melaka.

Nilai Rt merujuk kepada tahap kebolehjangkitan sesuatu virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.0 dengan lebih ramai individu berpotensi untuk dijangkiti wabak berkenaan.

Untuk rekod, nilai Rt kebangsaan mencatatkan peningkatan semula, melepasi angka 1.00 pada 11 November lalu dengan kadar tertinggi direkodkan adalah 1.05, selama tiga hari berturut-turut pada 13, 14 dan 15 November lalu.


Mas Ermieyati sudah jangka BN rayu keputusan mahkamah

UMNO yang kini berkawan setia dengan DAP masih tidak berpuas hati setelah Mahkamah Tinggi Melaka menolak petisyen pilihan raya untuk membatalkan kemenangan Perikatan Nasional (PN) bagi kerusi Parlimen Masjid Tanah.

Parti komponen Barisan Nasional (BN) itu sudah dijangka akan memfailkan rayuan di Mahkamah Persekutuan berhubung keputusan Mahkamah Tinggi itu.

Susulan itu, Ahli Parlimen Masjid Tanah, Datuk Mas Ermieyati Samsudin berkata beliau telah menjangka BN akan mengmbil tindakan berkenaan, namun usaha itu tidak melunturkan semangatnya untuk menghadapi segala kemungkinan.

“Seperti mana yang dijangkakan, mereka (pempetisyen) akan memfailkan rayuan ke Mahkamah Persekutuan dalam tempoh 14 hari. Itu (tindakan) memang saya dan peguam telah menjangkakan akan dilakukan.

“Walau apa sekalipun, kita bersiap sedia menghadapi segala kemungkinan,” katanya menurut Utusan.

Selasa lalu, Hakim Datuk Anselm Charles Fernandis membuat keputusan menolak petisyen pilihan raya yang difailkan calon BN, Abdul Hakim Abdul Wahid pada 3 Januari 2023 dengan kos sebanyak RM20,000.

Mahkamah mendapati, terdapat merit dan menerima dua hujahan bantahan awal iaitu petisyen difailkan melebihi tempoh dibenarkan dan pihak pempetisyen gagal menjelaskan lebih lanjut fakta-fakta dikemukakan dalam petisyen berkenaan.

Mengulas lanjut, Mas Ermieyati berkata, beliau tetap bersemangat untuk berkhidmat kepada pengundi di Masjid Tanah, walaupun ada pihak cuba mempertikai kemenangannya pada Pilihan Raya Umum Ke-15 (PRU15).

Katanya, tindakan sedemikian tidak mengganggu fokus dalam membuat persiapan menjelang pembukaan Dewan Rakyat pada minggu depan.

“Alhamdulillah dan saya bersyukur dengan keputusan Mahkamah Tinggi. Terima kasih juga kepada barisan peguam yang sangat berdedikasi dan berwibawa kerana berjaya mengetepikan petisyen berkenaan di peringkat awal.

“Perkara ini tidak akan melemahkan semangat saya untuk terus istiqamah berkhidmat dan bekerja untuk warga Masjid Tanah. Persiapan sidang Dewan Rakyat yang akan berlangsung pada minggu depan juga tidak terjejas,” katanya.


Mageran langkah ke belakang, kerajaan awam masih berfungsi

Gesaan kepada Yang di-Pertuan Agong supaya menubuhkan sebuah badan yang berkuasa mutlak seperti Majlis Gerakan Negara (Mageran) pada masa sekarang adalah langkah ke belakang, berbeza dengan Mageran 1969.

Ketua Setiausaha Sulit kepada Perdana Menteri, Tan Sri Muhyiddin Yassin, Datuk Dr Marzuki Mohamad berkata Malaysia sekarang ini mempunyai sebuah kerajaan dan Kabinet yang berfungsi, berbeza dengan 1969 di mana Kabinet belum dibentuk selepas Pilihan Raya Umum 1967 dan kerajaan yang ada hanya sebuah kerajaan sementara atau ‘care taker government’.

Berkongsi pandangan mengenai pengurusan darurat negara dalam satu klip video yang dimuat naik di laman Facebook beliau malam tadi, Marzuki berkata sejak kebelakangan ini ada beberapa pihak mengemukakan pelbagai pandangan berhubung bagaimana negara patut diurus dalam menghadapi pandemik Covid-19.

“Ada yang mencadangkan Yang di-Pertuan Agong menubuhkan Majlis Gerakan Negara yang mempunyai kuasa penuh untuk mentadbir negara seperti mana yang dilaksanakan semasa proklamasi darurat tahun 1969 dahulu,” katanya.

Katanya, perisytiharan darurat 1969 adalah disebabkan masalah keselamatan akibat rusuhan kaum dan Yang di-Pertuan Agong ketika itu telah bersetuju melantik Allahyarham Tun Abdul Razak Husin sebagai Pengarah Mageran dan memberi kuasa mutlak pemerintahan dan eksekutif kepadanya.

Marzuki berkata keadaan yang sedang dihadapi negara sekarang ini jauh berbeza daripada situasi pada 1969.

“Pertamanya kita tidak berhadapan dengan darurat keselamatan, tetapi darurat kesihatan. Kedua, kita telah ada Kabinet yang telah berfungsi.

“Kabinet bersidang pada setiap hari Rabu dan banyak keputusan dibuat bukan sahaja mengenai pandemik Covid-19 tetapi juga pentadbiran negara, pengurusan ekonomi, kebajikan rakyat, keselamatan, pertahanan, kewangan, pendidikan dan hubungan luar negara dan lain-lain perkara yang berkaitan,” katanya.

Ketiga katanya, kerajaan juga telah mempunyai beberapa mekanisme bersesuaian untuk mengurus darurat kesihatan, bukan darurat keselamatan, khusus bagi menangani pandemik Covid-19.

Oleh itu katanya, gesaan berkenaan hanya akan merencatkan perancangan kerajaan dan segala usaha penjawat awam, petugas barisan hadapan, industri dan rakyat seluruhnya untuk memulihkan negara daripada krisis kesihatan dan ekonomi yang sedang kita hadapi pada masa ini.

Marzuki berkata, beliau percaya aktiviti politik dan proses demokrasi akan berlangsung dengan lebih rancak sebaik sahaja pandemik Covid-19 ini berakhir.

“Bukan sahaja nak adakan sidang Parlimen, nak ada pilihan raya pun boleh. Jadi buat masa ini kita tumpukan dahulu usaha kita untuk mengatasi masalah Covid-19.

“Dengan proses vaksinasi yang sedang giat dijalankan dan PKP yang sedang berkuat kuasa saya percaya kita memerlukan sedikit masa sahaja lagi untuk keluar daripada krisis yang sedang membelengu kita pada masa ini,” katanya.

Ikuti perkongsian penuh beliau di ruang Rencana Agenda Daily.


Kerajaan tidak tarik balik lesen jualan arak pada negeri

Kerajaan setakat ini tidak berhasrat untuk menarik balik sebarang kelulusan berkaitan perlesenan penjualan minuman keras, kata Menteri Kewangan Tengku Datuk Seri Zafrul Abdul Aziz.

Malah, beliau turut menafikan tohmahan yang menuduhnya telah bertindak membatalkan perkara berkaitan aspek perlesenan tersebut, menurut laporan Bernama.

Jelas beliau, dasar sedia ada telah menggariskan bahawa penjualan minimum keras secara runcit di premis perlu mempunyai lesen di bawah Akta Eksais 1976 dan sebarang perlesenan penjualannya perlu mendapat kelulusan Lembaga Pelesenan selaras dengan Seksyen 35, Akta Eksais 1976.

Aspek perlesenan penjualan minuman keras itu adalah di bawah bidang kuasa Lembaga Perlesenan yang dilantik oleh perwakilan kuasa Menteri Kewangan kepada Menteri Besar atau Ketua Menteri melalui perintah yang diwartakan pada 1977, kata beliau.

“Sehubungan itu, dakwaan atau tohmahan bahawa Menteri Kewangan telah membatalkan perwakilan kuasa tersebut adalah tidak benar. Terdapat kekeliruan dalam pelaksanan dan penguatkuasaan lesen penjualan minuman keras ini di peringkat negeri.

“Saya ingin memberi jaminan sekali lagi bahawa perwakilan kuasa melalui perintah yang diwartakan pada 1977 masih kekal.

“Saya juga telah mengarahkan Jabatan Kastam Diraja Malaysia (JKDM) untuk mengambil tindakan segera bagi memastikan kekeliruan ini tidak berulang dan perlesenan penjualan minuman keras kekal di bawah bidang kuasa Lembaga Perlesenan,” katanya pada sesi pertanyaan Menteri di Dewan Rakyat, hari ini.

Beliau menjawab soalan tambahan Tony Pua Kiam Wee (PH-Damansara) mengenai alasan Kementerian Kewangan tidak membatalkan secara langsung perintah perlesenan penjualan minum keras supaya tiada kuasa perlu diturunkan kepada kerajaan negeri.

Pada Selasa lepas, Menteri Pengangkutan yang juga Presiden MCA Datuk Seri Wee Ka Siong menerusi catatan di laman Facebook beliau, memaklumkan bahawa Kementerian Kewangan telah mengarahkan JKDM untuk membatalkan dasar baharu perlesenan arak untuk restoran dan kedai kopi.

Menurut Tengku Zafrul, tindakan sewajarnya akan diambil bagi menyelesaikan perkara tersebut selewat-lewatnya menjelang hujung tahun ini, 31 Disember 2021.

“Oleh itu, sebarang isu berhubung pelesenan atau pengecualian daripada pelesenan adalah tertakluk kepada kuasa kerajaan negeri sepenuhnya,” kata beliau.


UMNO tak kisah jika PAS enggan keluar PN, sedia gerak solo PRU-15

UMNO mengulangi pendirian terhadap syarat yang dikenakan kepada PAS sekiranya ingin bekerjasama, namun bersedia bergerak solo pada Pilihan Raya Umum Ke-15 (PRU-15) sekiranya parti Islam itu enggan meninggalkan Perikatan Nasional (PN).

Serentak itu, Presiden UMNO Datuk Seri Ahmad Zahid Hamidi meminta PAS menyatakan pendirian berhubung perkara berkenaan dengan secepat mungkin.

Zahid mengesahkan beliau bertemu dengan Presiden PAS Tan Sri Abdul Hadi Awang dan berbincang mengenai beberapa perkara dasar, sebelum membentangkannya kepada biro politik dan Majlis Tertinggi (MT) UMNO.

“Keputusan MT ialah mengabsahkan jika PAS mahu bersama-sama dengan kita (UMNO) setelah memenuhi syarat-syarat yang telah kita tetapkan.

“Tanpa memenuhi syarat-syarat itu maka kami (UMNO) akan bergerak secara solo. Bukan kami terlalu yakin tetapi kami yakin bahawa selepas mereka tentukan, kita mesti bergerak mengikut kaedah-kaedah peperangan bagi menghadapi pilihan raya. Secara tersendiri.

“Tetapi jika mereka mahu bersama-sama dengan UMNO dan BN (Barisan Nasional) mereka bebas untuk menggunakan lambang parti mereka, tetapi kita boleh bertoleransi untuk menjalin kebersamaan jentera bagi menghadapi pilihan raya,” katanya pada sidang media yang disiarkan secara langsung selepas perjumpaan dengan pemimpin UMNO bahagian dan sayap parti di Menara dato Onn hari ini (4 Oktober 2022).

Pada 2 Oktober lalu, Zahid berkata UMNO meletakkan tiga syarat kepada PAS dalam memperkukuh kerjasama rasmi antara dua parti itu bagi menghadapi PRU-15.

Tiga syarat berkenaan ialah:

Zahid berkata syarat itu telah disampaikan kepada Abdul Hadi dalam pertemuan baru-baru ini.

Pada sidang media sama, Pengerusi BN itu berkata beliau telah dimaklumkan bahawa Gabungan Rakyat Sabah (GRS) memberi jaminan akan menyokong semua calon-calon BN di negeri itu.

“Kami menghargainya dan semoga perkara ini dapat direalisasikan dalam makna yang sebenar apabila tiba masanya,” katanya.

Untuk rekod, GRS adalah gabungan yang dianggotai Bersatu, PBS, SAPP, STAR, dan USNO.

Bersatu, STAR dan SAPP pula adalah anggota gabungan PN. Ketua Menteri Sabah sekarang adalah Datuk Seri Hajiji Noor daripada Bersatu.

Sementara itu, Zahid yang juga Ahli Parlimen Bagan Datuk berkata BN akan membuat keputusan berhubung permohonan beberapa parti baharu untuk menjadi anggota komponennya.

Beliau juga berkata Perdana Menteri mempunyai kuasa mutlak selepas mendapat mandat dari Jemaah Menteri bagi menghadap Yang di-Pertuan Agong bagi penentuan tarikh pembubaran Parlimen.

Spekulasi bahawa PRU-15 akan diadakan tahun ini mendapat momentum berikutan pengesahan Perdana Menteri Datuk Seri Ismail Sabri Yaakob bahawa beliau akan menghadap Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada Khamis, 6 Oktober 2022.


55 kematian, kes aktif terus naik

Seramai 55 pesakit Covid-19 meninggal dunia dalam tempoh 24 jam semalam menjadikan kumulatif sejak awal tahun lalu sebanyak 29,892 kes, lapor Kementerian Kesihatan (KKM), hari ini.

Jumlah itu termasuk sembilan pesakit Covid-19 yang meninggal dunia sebelum sempat diberi rawatan atau kes ‘brought in death’ (BID), menjadikan keseluruhan kes BID sebanyak 6,045.

Sarawak kembali merekodkan jumlah kematian tertinggi sebanyak 10 kes, menjadikan kumulatif sejak awal tahun lalu sehingga semalam sebanyak 1,551 kes, termasuk 312 kes BID.

Sehingga semalam, Sarawak merekodkan 4,246 kes aktif, termasuk 2,334 pesakit menjalani kuarantin di rumah; 1,227 ditempatkan di PKRC; 601 dimasukkan ke hospital; dan 84 dirawat di unit rawatan rapi (ICU), dengan 31 memerlukan alat bantuan pernafasan.

Negeri itu merekodkan 248,261 kes positif dengan 242,747 pesakit telah disahkan sembuh.

Sementara itu, Terengganu pula merekodkan lapan kes kematian; diikuti Kedah (tujuh); masing-masing enam di Kelantan dan Selangor; dan Johor (lima kes).

Perak merekodkan empat kematian baharu semalam; diikuti masing-masing dua di Melaka, Negeri Sembilan, dan Kuala Lumpur; dan masing-masing satu di Pahang, Perlis, dan Sabah.

Tiada kematian akibat Covid-19 dilaporkan di Pulau Pinang, Labuan dan Putrajaya.

Sementara itu, KKM turut memaklumkan jumlah kes aktif Covid-19 terus meningkat daripada 66,793 pada Rabu, kepada 67,358 kes semalam.

Daripada jumlah itu, 52,820 pesakit menjalani kuarantin kendiri di rumah; 8,181 ditempatkan di PKRC; 5,816 dimasukkan ke hospital; dan 541 pesakit dirawat di ICU, dengan 263 daripadanya memerlukan alat bantuan pernafasan.

Sehingga semalam, negara merekodkan 2,563,868 kes positif, berbanding 2,472,283 pesakit disahkan sembuh.


Mahkamah tolak permohonan Ketua Hakim Syarie terhadap Lokman Adam

Mahkamah Tinggi di sini menolak permohonan Ketua Hakim Syarie Datuk Dr Mohd Na’im Mokhtar untuk memasukkan penghakiman ingkar terhadap Datuk Lokman Noor Adam berikutan bekas Ahli Majlis Tertinggi UMNO itu telah memfailkan pernyataan pembelaannya pada 11 Feb lepas.

Berdasarkan dokumen mahkamah, permohonan penghakiman ingkar itu ditolak oleh Timbalan Pendaftar Nor Afidah Idris semalam, lapor Bernama.

Peguam Logen Eskander, yang mewakili Lokman berkata permohonan Mohd Na’im ditolak atas alasan anak guamnya telah memfailkan pembelaan bagi menjawab tuntutan saman Ketua Hakim Syarie itu.

“Salinan pernyataan pembelaan itu telah dihantar ke pejabat Tetuan Akberdin & Co (firma guaman mewakili Mohd Na’im) pada hari sama pernyataan pembelaan difailkan (11 Feb) dan wakil daripada firma guaman tersebut menerima dokumen berkenaan,” katanya ketika dihubungi hari ini.

Peguam itu berkata, pihaknya juga terkejut dengan laporan media semalam yang menyatakan anak guamnya gagal memfailkan pernyataan pembelaan meskipun diberi lanjutan masa sehingga 11 Feb lepas untuk berbuat demikian selain memaklumkan laporan itu tidak benar.

Pada 14 Februari lalu, Mohd Na’im selaku plaintif memfailkan permohonan penghakiman ingkar menerusi Tetuan Akberdin & Co terhadap Lokman selaku defendan kerana didakwa gagal memfailkan pernyataan pembelaan dalam tempoh yang ditetapkan.

Sementara itu, Logen berkata mahkamah menetapkan 21 Feb ini untuk pengurusan kes saman itu manakala pendengaran injunksi inter parte (kedua-dua pihak) ditetapkan pada 22 Mac depan.

Pada 20 Jan lepas, Hakim Datuk Rozana Ali Yusoff memerintahkan Lokman supaya memadam kesemua hantaran berunsur fitnah membabitkan Mohd Na’im berhubung dakwaan gangguan seksual yang dimuat naik dalam Facebook dan YouTube miliknya, dalam tempoh 24 jam selepas membenarkan permohonan injunksi ex-parte (sebelah pihak) yang dikemukakan Mohd Na’im.

Dalam saman fitnah yang difailkan pada 17 Januari lalu, Mohd Na’im memohon suatu perintah injunksi supaya defendan memadam video dan hantaran tersebut dan suatu injunksi untuk menghalang defendan daripada menerbitkan semula hantaran itu.

Mohd Na’im, 54, yang juga Ketua Pengarah di Jabatan Kehakiman Syariah Malaysia memfailkan saman atas kapasiti peribadi dengan menuntut ganti rugi berjumlah RM30 juta daripada Lokman berhubung dakwaan gangguan seksual terhadap beberapa wanita termasuk seorang ‘Datin’.

Berdasarkan pernyataan tuntutan, Mohd Na’im mendakwa Lokman telah memfitnahnya dengan membuat kenyataan menerusi dua siaran langsung di Facebook ‘Lokman Noor Adam Official’, juga memuat naik siaran langsung itu di YouTube miliknya selain memuat naik tiga hantaran fitnah terhadap beliau di Facebooknya, bulan lepas.

Dakwa plaintif, kenyataan fitnah itu membawa maksud antaranya beliau seorang penunggang agama, gagal menjadi pemimpin berkredibiliti dengan akhlak terpuji dan dihormati serta memberi teladan yang baik kepada masyarakat serta mencemarkan imej dan institusi Jabatan Kehakiman Syariah.

Oleh itu, plaintif menuntut ganti rugi am yang akan ditaksir oleh mahkamah, ganti rugi teladan, teruk dan punitif masing-masing berjumlah RM10 juta, faedah, serta relif lain yang difikirkan wajar oleh mahkamah selain permohonan maaf daripada defendan yang dimuat naik di media sosial.

Sementara itu, Lokman dalam pernyataan pembelaan difailkan pada 11 Feb lepas menafikan hantaran-hantaran yang dimuat naik di laman sosial itu mengandungi perkataan yang memfitnah plaintif selain mendakwa ia merupakan komen berpatutan.

“Melalui pendedahan, keterangan, dokumentasi dan juga aduan-aduan daripada mangsa menunjukkan terdapatnya perbuatan gangguan seksual yang dibuat oleh plaintif dan berdasarkan kepada segala informasi yang diterima, saya percaya ia benar dari segi fakta. Adalah wajar untuk pihak polis atau pihak berkuasa membuat siasatan dengan segera,” katanya menerusi pernyataan pembelaan itu.


Jangkitan naik di 13 negeri, 442 mangsa banjir positif Covid-19

Tiga belas negeri hari ini merekodkan peningkatan jangkitan Covid-19 dalam tempoh 24 jam sehingga 12 tengah hari tadi, dengan Sabah mencatat kenaikan empat hari berturut-turut.

Hanya tiga negeri, Perlis, Pahang dan Kelantan mencatat penurunan kes baharu hari ini.

Peningkatan jangkitan di Sabah bermula 27 Disember lalu sebanyak 125 kes berbanding 108 pada 26 Disember, diikuti 168 kes (28 Disember); 192 (29 Disember); dan hari ini sebanyak 226 kes.

Sejak awal tahun lalu hingga hari ini Sabah mencatat 240,301 kes positif, dengan sehingga semalam seramai 233,009 pesakit disahkan sembuh, 2,775 kematian, dan 4,291 kes aktif.

Daripada jumlah kes aktif itu, seramai 3,657 pesakit menjalani kuarantin di rumah; 296 ditempatkan di PKRC; 305 dimasukkan ke hospital; dan 33 dirawat di unit rawatan rapi (ICU), dengan 10 daripadanya memerlukan alat bantuan pernafasan.

Sehingga semalam, seramai 2,387,154 atau 61.1 peratus populasi Sabah telah lengkap divaksinasi, 62.6 peratus atau 2,446,016 lagi menerima sekurang-kurangnya satu dos, dan 203,284 individu menerima suntikan dos penggalak.

Lapan daripada 408 kluster dilaporkan masih aktif di negeri itu, dengan empat daripadanya melibatkan pendidikan; tempat kerja (tiga); dan satu kluster import, yang keseluruhannya membabitkan 385 individu.

Bagi negeri-negeri lain, Selangor mencatat 965 kes baharu berbanding 962 semalam diikuti Johor (433 kes baharu, 429 semalam); Kedah (328 kes baharu, 236 semalam); Terengganu (243 kes baharu, 193 semalam); dan Kuala Lumpur (241 kes baharu, 224 semalam).

Melaka pula mencatat kenaikan daripada 101 kes semalam kepada 239 kes hari ini, diikuti Perak (209 kes baharu, 173 semalam); Pulau Pinang (207 kes baharu, 178 semalam); Negeri Sembilan (161 kes baharu, 118 semalam); Putrajaya (25 kes baharu, 22 semalam); Sarawak (24 kes baharu, 23 semalam); dan Labuan (10 kes baharu, tujuh semalam).

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan dalam tempoh 24 jam sehingga 12 tengah hari tadi sebanyak 366 lagi kes import dikesan membabitkan 335 warga tempatan dan 31 rakyat asing.

Sejak kerajaan membuka semula pintu sempadan negara lebih sebulan lalu, kes import didapati meningkat setiap hari dan sehingga kini keseluruhan kes import yang dilaporkan adalah sebanyak 7,958 kes.

Katanya, sebanyak 3,631 kes lagi melibatkan penularan tempatan yang turut membabitkan 115 rakyat asing.

Beliau juga memaklumkan dalam tempoh 24 jam itu seramai 3,984 pesakit telah sembuh menjadikan kumulatif pulih sebanyak 2,681,390 kes atau 97.3 peratus daripada 2,754,513 kumulatif kes positif.

“Sehingga kini seramai 281 pesakit masih dirawat di ICU, dengan 155 daripadanya memerlukan alat bantuan pernafasan,” katanya.

Menurutnya tiga kluster baharu dikesan menjadikan keseluruhannya 6,123 kluster dengan 5,902 telah ditamatkan dan 221 lagi masih aktif.

Mengenai banjir, Dr Noor Hisham berkata sehingga jam 3 petang tadi, daripada 6,348 mangsa banjir, 442 disahkan positif dengan 15 daripadanya membabitkan individu yang ditempatkan di pusat pemindahan sementara.

“Pada 30 Disember 2021, sebanyak 71 kes penyakit berjangkit dikesan dalam kalangan mangsa banjir, menjadikan keseluruhannya 1,948 kes,” katanya dalam kenyataan hari ini.

Katanya jangkitan saluran pernafasan akut mencatat kes tertinggi iaitu sebanyak 1,182; diikuti penyakit kulit (522 kes); Acute Gastroenteritis (238 kes); dan penyakit tangan, kaki dan mulut (enam kes).


5 juta lebih kematian global akibat Covid-19

Angka korban akibat Covid-19 di dunia sudah melebihi lima juta dalam tempoh kurang dua tahun, menurut Johns Hopkins University pada Isnin.

Menurut laporan Bernama, data dari pusat pengajian yang berpangkalan di Amerika Syarikat (AS) itu menunjukkan lebih 246.7 juta orang telah dijangkiti virus yang muncul di China pada Disember 2019, dan sejak itu ia merebak ke setiap pelosok dunia, ia dipetik daripada Agensi Anadolu.

Dengan hampir 46 juta jangkitan dan lebih 745,800 kematian, AS kekal negara yang mencatatkan jumlah jangkitan dan kematian tertinggi. Diikuti India dengan 34.2 juta dan Brazil sebanyak 21.8 juta jangkitan.

Dari segi korban berkaitan Covid-19 pula, Brazil di kedudukan kedua selepas AS dengan 607,824 kematian, manakala India mencatat kematian ketiga tertinggi dengan 458,437.

Sementara itu, Mexico kekal antara negara dengan jumlah korban yang tinggi akibat pandemik itu, dengan 288,365 kematian dilaporkan setakat ini, katanya.

Sepanjang bulan lepas, Rusia terus mencatatkan rekod tertinggi kematian harian Covid-19, manakala lebih 50 juta orang telah lengkap divaksinasi di negara itu, menurut pihak berkuasa kesihatan.

Data Johns Hopkins juga menunjukkan lebih 6.94 bilion dos vaksin telah diberikan setakat ini.

Vaksin mRNA menunjukkan keberkesanan yang luar biasa dalam memerangi jangkitan. Namun, kemunculan varian baharu di seluruh dunia menimbulkan kebimbangan saintis mengenai sama ada vaksin akan kekal berkesan dalam memerangi mutasi.


Lantikan Ismail Sabri akan turunkan suhu politik, fokus Covid-19

Suhu politik negara akan dapat diredakan susulan pengumuman pelantikan Datuk Ismail Sabri Yaakob sebagai Timbalan Perdana Menteri (TPM) dan Putrajaya dapat menumpukan semula fokus ke arah menangani penularan Covid-19 dengan lebih mantap.

Presiden Persatuan Penulis Nasional Malaysia (PENA), Dr Mohamad Saleeh Rahamad berkata suhu politik yang semakin tegang susulan tindakan segelintir pihak yang masih bermain politik untuk kepentingan peribadi sememangnya menganggu fokus kerajaan yang sedang bertungkus-lumus membantu rakyat yang terjejas.

“Semoga pelantikan ini akan memantapkan pentadbiran negara di samping meredakan suhu politik yang semakin tidak tenteram kebelakangan ini. UMNO perlu meredakan ketidaktentuan itu selepas jawatan nombor dua dimilikinya.

“Rakyat tidak mahu pertarungan politik menyebabkan negara dan kerajaan tidak stabil. Ketidakstabilan politik hanya akan menyukarkan kehidupan rakyat yang sudah sedia tenat, terutama rakyat yang terjejas akibat PKP yang tidak berkesudahan,” katanya dalam satu kenyataan.

Jelasnya, semua pemimpin politik perlu bersatu bagi memulihkan negara dan menyokong usaha yang sedang direncana Perdana Menteri Tan Sri Muhyiddin Yassin dan berhenti daripada bertindak luar kawalan hanya kerana tamakkan kuasa.

“Bersatulah demi rakyat dan negara. Berikan kerjasama dan sokongan kepada Tan Sri Haji Muhyiddin Yassin, Perdana Menteri Malaysia agar segala urusan dapat disepakati dan lancar.

“Rakyat memerhatikan sikap dan tingkah laku pemimpin politik dengan teliti,” ujar lagi.

Spekulasi diluar mengatakan Presiden UMNO, Datuk Seri Ahmad Zahid Hamidi dijangka membuat keputusan dalam mesyuarat Majlis Tertinggi UMNO malam ini untuk membawa parti bertindak keluar daripada kerajaan Perikatan Nasional (PN).

Terdahulu kenyataan pejabat Perdana Menteri memaklumkan, Ismail Sabri dilantik sebagai Timbalan Perdana Menteri manakala Datuk Seri Hishammuddin Hussein pula dilantik menjadi Menteri Kanan Luar Negeri dan mengetuai Kluster Keselamatan.

Kenyataan dibuat Muhyiddin itu berkuat kuasa serta-merta.


Trend unboxing isteri bukan budaya Islam

Trend ‘Unboxing by Husband’ nampaknya telah menular dalam masyarakat.

Siapa sangka perkataan ‘unboxing’ yang sebelum ini digunakan untuk hastage membuka kotak atau bungkusan kini menjadi trend apabila digunakan oleh pengantin baru dengan hastage ‘unboxing pengantin by husband’ atau ‘unboxing pengantin.

Tular beberapa hari lalu  menerusi perkongsian pengguna di laman TikTok, ia seakan trend yang menjadi ikutan dalam kalangan wargamaya. Video yang dimuat naik memaparkan aksi pengantin lelaki membantu pengantin perempuan membuka tudung dengan menanggalkan aksesori bahagian kepala. Masih berpakaian pengantin, aksi itu dirakam menerusi cermin oleh pengantin perempuan.

Menurut pensyarah di Fakulti Pengajian Quran dan Sunnah, Universiti Sains Islam Malaysia, Dr. Ahmad Sanusi Azmi, upacara ini adalah bercanggah dengan prinsip Islam secara asasnya.

“Rasulullah memerintahkan para suami agar memelihara kehormatan dan penampilan para isteri sekalipun di hadapan seorang lelaki yang buta.

“Perhatikan bagaimana Rasulullah memerintahkan isteri Baginda agar memakai hijab sekalipun di hadapan seorang yang buta. Saranan ini diucapkan kepada Saidatina Ummu Salamah dan Saidatina Maimunah apabila datang seorang buta ke rumah Baginda.

“Hendaklah kamu berdua memakai hijab.” Lalu isteri Baginda berkata: “Bukankah dia seorang yang buta wahai Rasulullah? Dan dia tidak boleh melihat kami.” Lalu Rasulullah menjelaskan: Bukankah kamu berdua boleh melihat dia? (HR al-Tirmizi),” ujarnya.

Tambah beliau, perkara yang lebih membimbangkan sekiranya video upacara sebegini menjadi perhatian kepada anak-anak muda yang masih bersekolah sehingga mereka terkeliru dalam merasakan perbuatan tersebut boleh dipraktikkan yang berpotensi menjadi budaya.

“Perbuatan tersebut diikuti pula oleh pasangan suami isteri lain yang turut mendedahkan aksi mesra mereka. Bukankah kita tidak mahu menjadi pencetus kepada kemungkaran. Sabda Rasulullah:

“Dan barang siapa yang melakukan perlakuan jahat di dalam Islam, sehingga diikuti oleh orang lain, maka dia beroleh dosa dan menanggung dosa mereka yang melakukan perbuatan tersebut.” (HR Muslim).

“Malah, istilah “unboxing” ini juga tidak layak untuk digunakan pada isteri yang bukan material atau barangan semata-mata. Nasihat ini hanyalah berpandukan kepada al-Quran dan Sunnah Rasulullah demi kebaikan sesama muslim,” kata beliau.

Dalam pada itu, Jabatan Agama Islam Perak (JAIPK) melalui laman Facebook rasmi memuat naik ulasan pendek mengenai isu ini agar dapat memberi penjelasan kepada masyarakat. Menurut JAIPK, perbuatan ‘unboxing’ isteri ini perlu dijauhkan kerana para suami wajib memelihara serta melindungi kehormatan dan maruah diri mahupun isteri.

Jelas JAIPK, larangan terhadap perbuatan ‘unboxing’ isteri ini adalah berdasarkan kaedah sadd al-zarai’ iaitu menutup punca keburukan.


Houthi bedil depot minyak di Jeddah

Kebakaran besar dilaporkan di sebuah depot minyak Aramco Arab Saudi di Jeddah, kira-kira 86 kilometer dari Tanah Suci Makkah, semalam, dengan pengganas Syiah Houthi mengaku melancarkan serangan roket dan dron.

Media kerajaan Arab Saudi pada Jumaat melaporkan rentetan serangan dron dan roket oleh pengganas Houthi yang disokong Iran di Yaman dan kepulan asap hitam yang besar dilihat di Jeddah yang bakal menjadi tuan rumah Formula Satu pada Ahad.

Walaupun Arab Saudi dan Aramco tidak serta-merta mengesahkan serangan dan kebakaran itu, depot bahan api yang terbakar itu adalah pusat simpanan sama yang diserang Houthi sejak beberapa hari lalu.

Jurucakap pengganas Houthi, Yahya Sarea berkata kumpulan itu menyerang kemudahan Aramco dengan peluru berpandu dan kilang penapisan Ras Tanura dan Rabigh dengan dron.

Sarea menambah bahawa serangan itu juga menyasarkan kemudahan penting di ibu kota Riyadh.

Serangan itu menyasarkan “kemudahan Aramco di Jeddah dan pusat penting di ibu kota Riyadh. Kemudahan Aramco turut diserang di Jizan, Najran, Ras Tanura dan Rabigh menggunakan dron,” kata Sarea menerusi Twitter.

Stesen televisyen Al Arabiya, memetik gabungan jurucakap pakatan tentera Arab, berkata sistem pertahanan udara Arab Saudi memusnahkan dua dron sarat letupan yang menyasarkan Najran. – Agensi


Kenyataan Anwar pelik, kata Najib

Bekas Presiden UMNO Datuk Seri Najib Razak yang dikatakan turut menandatangani Akuan Bersumpah (SD) menyokong Datuk Seri Anwar Ibrahim menjadi Perdana Menteri (PM), menyifatkan kenyataan Presiden PKR itu semalam sebagai pelik dan tidak benar.

Malah, bekas PM itu juga menolak sama sekali dakwaan Anwar bahawa sokongan SD yang diberikannya bersyarat.

Syarat yang dikenakan Najib, menurut Anwar semalam ialah supaya kes mahkamah mensabitkan bekas PM itu “tidak diteruskan”.

“Apa berlaku selepas itu adalah selepas ditandatangani saya diminta untuk memberi kepastian bahawa urusan mahkamah, terutama melibatkan Najib, tidak akan diteruskan dan saya harus guna kuasa saya selaku PM untuk memastikan ini tidak diteruskan.

“Saya tidak bersedia untuk melakukan itu. Oleh kerana keputusan tegas saya itulah maka Najib mengusulkan calon lain di saat akhir dan menafikan saya,” katanya Anwar dalam kenyataan semalam.

Bagaimanapun, Ahli Parlimen Pekan itu berkata segala dakwaan Anwar adalah tidak benar sama sekali.

Najib mendakwa beliau tidak pernah menggunakan saluran politik untuk menggugurkan kes mahkamah yang sedang dihadapinya.

“Saya tak pernah minta sesiapa untuk gugurkan kes saya melalui pengaruh politik.

“Saya adalah orang parti dan saya akan sentiasa taat kepada keputusan parti,” katanya dalam kenyataan hari ini.

Bagaimanapun katanya beliau pelik kerana jika benar Anwar memperoleh sokongan majoriti kenapa pula Istana Negara tidak melantiknya sebagai PM.

“Sekiranya apa yang Anwar kata adalah benar bahawa dia ada sokongan 120 ahli parlimen, kenapa pula Istana Negara tidak lantik dia jadi PM?

“Dan kenapa dia tak buktikan sokongan ini melalui undian dalam Parlimen – termasuk dengan cara menggagalkan undian bajet 2021 ketika itu?,” katanya.

Pada 28 Julai 2020, Najib dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta milik SRC International Sdn Bhd (SRC).

Dia kemudian mengemukakan rayuan di Mahkamah Rayuan.

Namun, Mahkamah Rayuan pada 8 Disember tahun lalu mengekalkan sabitan salah dan hukuman penjara 12 tahun serta denda RM210 juta yang diputuskan Mahkamah Tinggi.

Panel tiga hakim Mahkamah Rayuan dipengerusikan Hakim Datuk Abdul Karim Abdul Jalil, bersama-sama Datuk Has Zanah Mehat dan Datuk Vazeer Alam Mydin Meera sebulat suara membuat keputusan itu selepas mendapati Mahkamah Tinggi membuat keputusan yang betul apabila mensabitkan Najib terhadap tuduhan berkenaan.

Najib kemudian mengemukakan rayuan kepada Mahkamah Persekutuan yang akan mendengar kesnya selama 10 hari bermula 15 Ogos ini.


Takiyuddin jalani pembedahan jantung tersumbat

Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan dilaporkan menjalani pembedahan jantung di sebuah hospital pakar di ibu negara Jumaat lalu

Menurut laporan Utusan yang memetik sumber, beliau dimasukkan ke Pusat Perbuatan iHEAL bersebelahan Mid Valley di Kuala Lumpur setelah mengadu sakit jantung.

“Datuk Seri Takiyuddin jalani angiogram kelmarin selama 3 jam sebab ada tiga tempat yang tersumbat.

“Bagaimanapun, keadaannya stabil dan dipercayai akan dibenarkan keluar esok,” katanya.

Minggu lalu, Takiyuddin diasak pembangkang berhubung isu pembatalan Ordinan Darurat yang dijelaskan pada hari pertama Sidang Khas Dewan Rakyat.


SPRM beri penjelasan kes bekas Ahli Lembaga Pengarah Felda

Suruhanjaya Pencegahan Rasuah Malaysia (SPRM) memberi penjelasan berhubung keputusan menarik balik 29 pertuduhan rasuah terhadap bekas Ahli Lembaga Pengarah Lembaga Kemajuan Tanah Persekutuan (Felda) Datuk Noor Ehsanuddin Mohd Harun Narrashid.

SPRM dalam kenyataan hari ini berkata keputusan diambil pihak pendakwaan itu berasaskan fakta yang disahkan daripada siasatan lanjut dan perkara itu bermula apabila tertuduh mengemukakan representasi dan pernyataan pembelaannya di bawah Seksyen 62 Akta SPRM 2009 semasa perbicaraan berlangsung.

Susulan itu, SPRM telah menjalankan siasatan lanjut berkenaan pernyataan pembelaan berkenaan.

“Berdasarkan dapatan baharu menerusi keterangan baharu yang dikemukakan, tertuduh berjaya membuktikan bahawa beliau telah membayar balik wang yang didakwa sebagai rasuah itu sebelum siasatan dimulakan (dan) saksi utama turut mengesahkan perkara tersebut sebagai wang pinjaman.

“SPRM merujuk kembali kes berkenaan kepada Pejabat Peguam Negara dan diputuskan perbicaraan tidak diteruskan berdasarkan perkembangan terbaharu siasatan tersebut. Keputusan itu dibuat kerana keterangan saksi utama tidak konsisten,” menurut kenyataan itu.

Menurut SPRM, pihak pendakwaan telah memaklumkan kepada Mahkamah Sesyen Kuala Lumpur berhubung penarikan balik kesemua 29 pertuduhan itu semasa prosiding perbicaraan kes di hadapan Hakim Suzana Hussin pada 21 Mei lepas.

Noor Ehsanuddin dilepas dan dibebaskan oleh Mahkamah Sesyen di sini kesemua 29 pertuduhan rasuah, selepas pihak pendakwaan menarik balik kesemua pertuduhan itu.


Jika Zuraida kekal, PRU-15 lambat lagi

Halangan kuat daripada UMNO mungkin menyebabkan Datuk Seri Ismail Sabri Yaakob tidak melantik mana-mana pemimpin Perikatan Nasional (PN), khususnya daripada Bersatu, untuk menggantikan tempat Datuk Zuraida Kamaruddin sebagai Menteri Perusahaan Perladangan dan Komuniti.

Biarpun, hak melantik menteri adalah prerogatif Perdana Menteri (PM), Ahli Parlimen Ampang itu dijangka dikekalkan jawatannya buat sementara waktu, lagi pula beliau telah menyatakan sokongannya kepada Ismail Sabri.

Sumber memberitahu Agenda Daily, Zuraida hanya membuat pengumuman sahaja, tidak menghantar surat peletakan jawatan menteri kepada Ismail Sabri.

Sebelum ini, di bawah Kerajaan Pakatan Harapan diterajui Tun Dr Mahathir Mohamad dan kerajaan PN pimpinan Tan Sri Muhyiddin Yassin, Zuraida yang menjadi ahli Bersatu ketika itu dilantik sebagai Menteri Perumahan dan Kerajaan Tempatan.

Kementerian Perumahan dan Kerajaan Tempatan adalah antara portfolio penting yang diserahkan kepada Bersatu, namun selepas Ismail Sabri yang juga Naib Presiden UMNO naik menjadi PM, kerusi menteri diserahkan kepada parti itu.

Menurut sumber itu walaupun menyedari bahawa kuota jawatan menteri yang kini dipegang Zuraida adalah milik Bersatu, PM telah menyatakan tidak ada rombakan Kabinet akan dilakukan.

Katanya pimpinan tertinggi UMNO tidak mahu ahli Bersatu yang baharu diberi jawatan menteri, terutama apabila hubungan kedua-dua parti itu terus renggang.

Sedangkan Zuraida dan parti baharunya Parti Bangsa Malaysia (PBM), kata sumber itu, telah menyatakan sokongan kepada Ismail Sabri dan tidak salah bagi PM untuk mengekalkan Ahli Parlimen Ampang itu.

“Hanya tinggal setahun lebih sahaja lagi Pilihan Raya Umum (PRU) perlu diadakan. Lagi pula, PBM merancang menjadi parti gabungan Barisan Nasional (BN) bukannya PN yang menentang BN.

“Manakala Bersatu pula tidak dapat memberi tekanan kepada PM untuk menggantikan kuota menteri atau tempat Zuraida itu dengan ahli Bersatu yang lain.

“Walaupun boleh bertindak menarik sokongan dan menyebabkan Ismail Sabri jatuh, Bersatu tidak akan berbuat demikian kerana tindakan itu akan menyebabkan politik negara kembali bergolak, sekali gus memberi kesan negatif kepada PN.

“Malah, jika tindakan itu diambil, PM boleh menghadap Yang di-Pertuan Agong menasihatkan baginda membubarkan Parlimen, sekali gus PRU-15 diadakan.

“Ini yang dikehendaki BN, tatkala kedudukan gabungan itu dikatakan semakin kuat dan boleh mencapai kemenangan besar,” katanya.

Sumber itu berkata jika keadaannya terlalu terdesak dan Ismail Sabri mempunyai alasan kukuh untuk rakyat mempercayainya, maka beliau boleh meminta Agong membubarkan Parlimen, walaupun baru-baru ini beliau membayangkan PRU-15 tidak akan disegerakan.

“Namun, dari sudut lain sekiranya Zuraida dikekalkan dan PM tidak diberi tekanan kuat oleh Bersatu, maka PRU-15 boleh ditangguhkan sehingga tamat penggal Parlimen tahun hadapan,” kata sumber itu.


KKM mansuh ujian enam hari Covid-19 bagi pengembara luar

Pengembara dari luar negara yang tiba di Malaysia melalui tiga program tidak perlu lagi menjalani ujian enam hari Covid-19 Antigen Rapid Test Kit (RTK-Ag) (kendiri dan profesional) selepas ketibaan, bermula Khamis ini.

Menteri Kesihatan Khairy Jamaluddin dalam satu kenyataan semalam berkata prosedur baharu itu terpakai untuk pengembara memasuki Malaysia melalui program Laluan Perjalanan Lengkap Vaksin (VTL) udara dan darat, Gelembung Pelancongan Antarabangsa Langkawi (LITB) dan Pusat Sehentian (OSC) untuk pelawat perniagaan jangka pendek.

Beliau berkata Kementerian Kesihatan (KKM) turut menggugurkan keperluan menjalani ujian Covid-19 RT-PCR atau RTK-Ag (profesional) bagi pengembara yang tiba di Malaysia di bawah program LITB sebelum keluar dari Pulau Langkawi, lapor Bernama.

Selain itu, Khairy berkata KKM turut menggugurkan keperluan menjalani ujian kendiri RTK-Ag bagi pengembara umum dari United Kingdom yang sebelum ini perlu dilakukan setiap hari sepanjang tempoh kuarantin.

Katanya keperluan Pegawai Pengiring bagi pelawat perniagaan jangka pendek Lembaga Pembangunan Pelaburan Malaysia (MIDA) yang menggunakan kemudahan OSC untuk memasuki Malaysia turut digugurkan, namun masih perlu mengikut jadual program terkawal yang diluluskan oleh Jawatankuasa OSC.

“Walaubagaimanapun, ujian pengesanan Covid-19 yang perlu dijalani dua hari sebelum berlepas ke Malaysia dan semasa ketibaan di Malaysia masih dikekalkan seperti protokol sedia ada.

“Saya ingin tekankan sekali lagi bahawa prosedur baharu ini hanya terpakai ke atas pengembara yang memasuki Malaysia melalui program VTL, LITB dan OSC sahaja,” katanya.

Khairy berkata bagi pengembara yang bukan memasuki Malaysia melalui tiga program berkenaan, prosedur atau protokol sedia ada masih terpakai.


PM disekat daripada berucap pada Konvensyen BN Sabah esok?

Perdana Menteri (PM) Datuk Seri Ismail Sabri Yaakob membuat kejutan malam ini (1 Julai) apabila memberi ucapan pada Majlis Makan Malam Ahli Dewan Tertinggi Barisan Nasional (BN) Bersama Kepimpinan BN Sabah di Bangunan UMNO, Karamunsing, sedangkan beliau tidak dijadual berucap.

“Sebenarnya malam ini saya tidak berucap, sepatutnya saya diberi slot esok (di Konvensyen BN Sabah) tetapi saya minta maaf tidak dapat hadir…

“Saya berucap malam ini walaupun lima minit sebab dah ada orang kata Perdana Menteri disekat daripada berucap di Konvensyen BN Sabah.

“Apa berlaku malam ini jelas menunjukkan bahawa pihak di luar sedang cuba memecahbelahkan perpaduan sesama kita,” katanya pada majlis itu seperti dilapor Bernama.

Majlis itu turut dihadiri Presiden UMNO yang juga Pengerusi BN Datuk Seri Dr Ahmad Zahid Hamidi; Timbalan Pengerusi BN (Timbalan Presiden UMNO, Datuk Seri Mohamad Hasan; Timbalan Presiden Parti Bersatu Rakyat Sabah Datuk Arthur Joseph Kurup; dan Pengerusi BN Sabah Datuk Seri Bung Moktar Radin.

Sehubungan itu, Ismail Sabri yang juga Naib Presiden UMNO mengingatkan bahawa beliau adalah PM daripada BN, justeru sebarang tindakan menyerang beliau bermakna melemahkan kepimpinan gabungan politik itu.

Katanya beliau juga adalah PM yang memimpin Kerajaan Persekutuan pada masa ini dan sebarang perbuatan menyerang kerajaan adalah umpama menyerang kerajaan pimpinan BN.

Ismail Sabri berkata ketika Pilihan Raya Umum Ke-15 (PRU-15) hangat diperkatakan, pihak luar semakin rancak cuba memecahbelahkan perpaduan dalam BN.

Justeru, beliau mengingatkan semua ahli BN supaya sentiasa berusaha ke arah merapatkan perpaduan sesama sendiri serta meletakkan fokus yang jelas untuk menentang pembangkang dan bukan menyerang sesama sendiri.

“Jadi, apa sebab kita menyerang sesama sendiri kecuali kita nak berperang sesama sendiri dalam pemilihan parti. Sebab itulah pembunuhan karakter berlaku sebab kita nak ‘bunuh’ sesama sendiri kerana akan berlaku pertandingan sesama kita.

“Tetapi apabila kita sudah tentukan tidak akan berlaku pertandingan sesama kita tetapi akan berlaku PRU dulu, patut fokus kita mesti ke arah PRU, bila PRU itu kita akan bincang, saya akan bincangkan dengan kepimpinan tertinggi UMNO, bincang dengan kepimpinan BN, waktu itu kita putuskan,” katanya.

Perdana Menteri berkata walaupun pada masa ini masih belum diketahui bila PRU15 akan diadakan, semua ahli BN perlu siap sedia dan sentiasa menganggap seolah-olah pilihan raya itu akan diadakan esok.

Ismail Sabri berkata Konvensyen BN Sabah yang akan berlangsung esok selain menjadi medan untuk merapatkan saf dalam parti juga perlu menjadi wadah meletakkan hala tuju dan gerak kerja ke arah persediaan menghadapi PRU15.

“Saya tanya pada Bung (Moktar) dia kata ‘Sabah Tatap Ready’… saya dan rakan-rakan dalam kerajaan banyak isu (perlu) diselesaikan, harga barang, kos sara hidup.

“Pembangkang sekarang apabila dapat gambaran pilihan raya akan diadakan, akan memulakan momentum ke arah menentang kerajaan untuk menaikkan sentimen rakyat tentang kerajaan,” katanya.

Beliau juga berkata kerajaan akan terus cuba mengelakkan kenaikan harga barang yang melampau bagi memastikan rakyat tidak begitu tertekan.

Katanya lebih RM70 bilion dibelanjakan untuk memberikan subsidi kepada barangan tertentu dalam usaha mengawal kenaikan harga.


Strok haba, KKM sahkan satu kematian di Kelantan

Hanya satu kes kematian akibat strok haba di Kelantan melibatkan kanak-kanak berusia 11 tahun manakala kematian bayi berusia 19 bulan di negeri itu bukan disebabkan strok haba seperti dilaporkan media, demikian menurut Kementerian Kesihatan (KKM).

Ketua Pengarah Kesihatan, Datuk Dr Muhammad Radzi Abu Hassan, berkata hasil siasatan awal pihak Jabatan Kesihatan Negeri Kelantan mendapati penyebab kematian kanak-kanak berusia 11 tahun adalah heat stroke with severe dehydration, menurut laporan Bernama.

”Kematian bayi berusia 19 bulan pula disebabkan severe dehydration with underlying sepsis dan bukan disebabkan strok haba sebagaimana laporan media,” katanya, dalam kenyataan di sini, hari ini.

Menurut beliau, sehingga hari ini terdapat lima kes penyakit berkaitan cuaca panas dilaporkan dengan tiga kes dilaporkan di Sarawak melibatkan dua kes kekejangan haba dan satu kes kelesuan haba.

Dr Muhammad Radzi berkata pendedahan kepada cuaca panas dalam tempoh lama dan kurang minum air boleh memudaratkan kesihatan terutamanya kepada golongan yang berisiko tinggi seperti kanak-kanak, golongan warga emas dan mereka yang mempunyai penyakit kronik.

Beliau berkata gejala penyakit akibat cuaca panas melampau adalah sakit kepala, keletihan, kurang tumpuan, pening, lemah-lemah otot atau kekejangan, rasa mual dan keadaan yang terlalu teruk boleh mengakibatkan dehidrasi, kekeliruan dan tidak sedarkan diri atau koma.

Justeru, beliau mengingatkan orang ramai terutamanya mereka yang menyambut perayaan Aidilfitri atau bercuti ketika cuaca panas ini supaya mengambil langkah pencegahan termasuk merancang aktiviti beraya atau ziarah dan elakkan waktu puncak cuaca panas antara jam 11 pagi hingga 4 petang.

“Banyakkan minum air kosong walaupun tidak berasa dahaga sekurang-kurangnya lapan gelas sehari bagi mengekalkan tahap hidrasi untuk mengawal atur suhu badan. Kurangkan minum air manis, berkafein dan berkarbonat kerana ia tidak baik untuk hidrasi badan.

“Golongan berisiko tinggi seperti bayi, kanak-kanak dan warga emas, perlu dipastikan minum air secukupnya bagi mengelakkan dehidrasi serta awasi gejala keletihan dalam kalangan bayi, kanak-kanak dan warga emas kerana mereka mungkin mengalami dehidrasi tanpa disedari,” katanya.

Orang awam boleh mendapatkan maklumat terkini status cuaca panas di laman sesawang MetMalaysia:

(https://www.met.gov.my/iklim/status-cuacapanas/) dan langkah pencegahan di laman sesawang KKM (http://www.myhealth.gov.my/cuaca-panas-a-kesihatan).


Sembilan kematian semalam, kes aktif terus melonjak

Jumlah kematian akibat jangkitan Covid-19 dalam tempoh 24 jam semalam kekal rendah apabila merekodkan sembilan kes, termasuk dua pesakit yang meninggal dunia di luar hospital (BID).

Jumlah baharu itu menjadikan kumulatif kematian sejak awal 2020 lalu hingga semalam sebanyak 32,034 kes, termasuk 6,464 kes BID, lapor Kementerian Kesihatan (KKM) menerusi laman sesawang Covidnow yang dikemas kini tengah malam tadi.

Hanya enam negeri merekodkan kematian semalam, dengan kes tertinggi dilaporkan di Johor sebanyak empat kes, diikuti masing-masing satu kes di Melaka, Negeri Sembilan, Perak, Pulau Pinang; dan Terengganu.

Walaupun, jumlah jangkitan baharu semalam meningkat daripada 9,117 kes pada Sabtu kepada 10,089 kes semalam, jumlah kematian sejak lebih sebulan lalu kekal rendah berbanding ketika kemuncak penularan varian Delta sebelum ini.

Johor yang akan berdepan Pilihan Raya Negeri (PRN) tidak lama lagi, kini merekodkan kumulatif positif sebanyak 265,703 kes, dengan 250,276 pesakit telah sembuh, 2,929 kes kematian dan 11,498 kes masih aktif.

Daripada jumlah kes aktif itu, seramai 10,248 pesakit menjalani kuarantin di rumah; 608 ditempatkan di PKRC; 625 dimasukkan ke hospital; dan 17 dirawat di unit rawatan rapi (ICU) dengan 11 daripadanya memerlukan alat bantuan pernafasan.

Sehingga kelmarin, seramai 3,053,970 atau 80.8 peratus populasi di Johor telah lengkap divaksinasi, 3,084,545 atau 81.6 peratus lagi menerima sekurang-kurangnya satu dos, dan 1,422,106 atau 52.4 peratus individu dewasa telah diberi suntikan dos penggalak.

Sementara itu, lima negeri kekal merekodkan kumulatif kes positif melebihi 200,000, dengan tertinggi dicatat Selangor sebanyak 826,986, diikuti Johor (265,703); Sarawak (253,003); Sabah (252,930); dan Kuala Lumpur (223,493 kes).

Sejak awal 2020 lalu hingga semalam, negara merekodkan 2,914,220 dengan 2,812,614 pesakit telah sembuh, dan 69,572 kes masih aktif, meningkat 3,620 kes berbanding kelmarin.

Daripada jumlah kes aktif itu seramai 60,999 pesakit menjalani kuarantin di rumah; 4,474 ditempatkan di PKRC; 3,962 dimasukkan ke hospital; dan 137 pesakit lagi dirawat di ICU, dengan 71 daripadanya memerlukan alat bantuan pernafasan.

Pecahan kes berkaitan Covid-19 di setiap negeri sehingga 6 Februari 2022.


Awas penularan Omicron BA.4, BA.5: KKM

Kementerian Kesihatan (KKM) memberi amaran dan menggesa orang ramai untuk memberi perhatian serius berhubung penularan sub-varian baharu Omicron – BA.4 dan BA.4 – di beberapa negara.

Ini kerana kedua-dua sub-varian berkenaan lebih mudah merebak berbanding sub-varian Omicron sedia ada, kata Ketua Pengarah Kesihatan Tan Sri Dr Noor Hisham Abdullah dalam kenyataan hari ini.

Sehubungan itu, orang ramai diingatkan agar tidak mengabaikan langkah pencegahan jangkitan bagi mengelakkan peningkatan semula kes Covid-19, selain sentiasa membuat penilaian risiko kendiri dan mengambil langkah pencegahan yang bersesuaian

Menurutnya Malaysia mencatatkan peningkatan jumlah pesakit Covid-19 yang dimasukkan ke hospital awam antara 26 Jun dan 2 Julai, dikenali sebagai minggu epidemiologi (ME) ke-26.

Dr Noor Hisham berkata kemasukan pesakit Covid-19 ke hospital awam bagi setiap 100,000 orang telah meningkat sebanyak 22 peratus.

Katanya, jumlah jangkitan baharu juga meningkat 6.1 peratus dalam tempoh yang sama, berbanding ME sebelumnya.

Jumlah kematian semasa ME ke-26 meningkat dua kali ganda daripada 13 kepada 26, kata Dr Noor Hisham.

Begitu juga, beliau berkata terdapat peningkatan di seluruh negara dalam jumlah kes positif Covid-19 yang dipantau oleh Pusat Penilaian Covid-19.

Menurutnya bilangan pesakit yang menjalani pemantauan kendiri di rumah juga meningkat kira-kira 22.9 peratus.

Peningkatan terbaharu dalam statistik itu berlaku tatkala KKM mengingatkan rakyat Malaysia supaya sentiasa berjaga-jaga terhadap dua sub-varian baharu virus Omicron Covid-19 yang kelihatan semakin menular di negara ini menjelang sambutan Aidiladha pada 10 Julai.


Dewan Rakyat: Kerajaan tidak bercadang mansuh tol

Setakat ini, tiada perancangan daripada pihak kerajaan untuk memansuhkan tol yang terdapat di seluruh negara.

Dalam jawapan di Dewan Rakyat, Menteri Kerja Raya Dato Seri Alexander Nanta Linggi berkata langkah memansuhkan tol akan memberi implikasi kewangan yang amat tinggi kerana kerajaan perlu mengambil alih syarikat konsesi lebuh raya.

Bagaimanapun beliau, berkata kerajaan bersedia mempertimbangkan semula cadangan berkenaan apabila keadaan kewangan dan fiskal negara mengizinkan kelak.

Beliau berkata demikian dalam jawapan bertulis di Dewan Rakyat.

Rushdan Rusmi (PN-Padang Besar) minta Menteri Kerja Raya menyatakan strategi Kerajaan Madani untuk menghapuskan tol lebuh raya dan apakah usaha yang dijalankan ke arah itu.

Alexander turut menegaskan kerajaan sentiasa komited dan fokus kepada agenda untuk menangani kos kenaikan harga barang dan juga mengurangkan beban kos sara hidup rakyat.


13 negeri catat kes tiga angka, Sarawak kekal tertinggi

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun kepada 11,889 kes berbanding 12,735 yang direkodkan dalam tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata angka terbaharu itu menjadikan kumulatif sejak pandemik melanda negara awal tahun lalu, kepada hampir 2.26 juta kes.

Mengikut statistik yang dikeluarkan Kementerian Kesihatan (KKM), lapan negeri merekodkan peningkatan kes, namun kesemuanya tidak melebihi empat angka.

Perak merekodkan peningkatan tertinggi sebanyak 959 kes hari ini berbanding 913 yang dicatat semalam, diikuti Pahang (831 kes hari ini, 697 semalam); dan Pulau Pinang (779 kes hari ini, 763 semalam).

Sementara itu Melaka merekodkan 378 kes baharu, meningkat berbanding 194 kes semalam; Kuala Lumpur (289 kes hari ini, 258 semalam); Negeri Sembilan (197 kes hari ini, 132 semalam); Putrajaya (36 kes hari ini, 28 semalam); dan Labuan (dua kes hari ini, satu semalam).

Bagaimanapun, Sarawak kekal mencatat jumlah kes tertinggi keseluruhan dengan 2,413 kes baharu berbanding 2,487 semalam, manakala Selangor merekodkan 1,568 kes hari ini (1,940 semalam).


Tiga remaja ditahan tarik seluar pelajar perempuan sedang tidur

Tiga pelajar lelaki sebuah sekolah berasrama penuh ditahan kerana dipercayai terlibat dalam kejadian cuba menanggalkan seluar dipakai pelajar perempuan di sebuah sekolah berasrama penuh di Kedah, Khamis lalu (15 September 2022).

Ketiga-tiganya memberi alasan kepada warden yang melakukan rondaan di asrama perempuan, pada awal pagi Khamis lalu, lapor media tempatan hari ini.

Bagaimanapun, mangsa yang juga pelajar Tingkatan Satu membuat laporan polis sambil mendakwa pada hari kejadian dis sedang tidur di lantai bilik asrama sebelum terjaga apabila berasa ada orang menarik seluarnya.

Media memetik sumber sebagai berkata remaja perempuan itu dalam laporan polis dibuatnya mendakwa kejadian terbabit berlaku pada 2.30 pagi dan dia yang terkejut apabila seluar ditarik terus terjaga daripada tidur.

“Ketika itu, pelajar perempuan berkenaan memberitahu yang dia ternampak seorang lelaki tidak dikenali yang kemudian terus bersembunyi bawah katil di sebelahnya,” katanya.

Sumber itu dilaporkan berkata mangsa yang masih dalam keadaan terkejut turut melihat seorang lagi lelaki berada bawah katil sama dengan lelaki yang menarik seluarnya sebelum itu.

“Bimbang identiti mereka terbongkar sekiranya mangsa menjerit atau membuat kecoh, dua pelajar lelaki berkenaan terus berlari keluar dari bilik asrama itu.

“Namun, tindakan mereka melepaskan diri itu gagal apabila ditahan warden yang kebetulan melakukan rondaan di kawasan asrama terbabit,” katanya.

Menurutnya hasil pemeriksaan mendapati semua yang ditahan warden itu terdiri daripada tiga pelajar lelaki Tingkatan Dua dan mereka dikesan berada dalam keadaan mencurigakan di kawasan asrama pelajar perempuan.

“Semua pelajar terbabit kemudian mendakwa yang mereka berada dalam bilik asrama perempuan ketika itu kerana mahu mengambil barang.

“Bagaimanapun, alasan diberikan tidak masuk akal dan pelajar perempuan yang mendakwa ditarik seluar ketika tidur oleh kumpulan pelajar lelaki itu tampil membuat laporan polis,” katanya.

Menurutnya, setakat ini polis masih menjalankan siasatan lanjut berhubung kes terbabit.


Ka Siong cabar Deepak lapor polis

Perang mulut antara Presiden MCA, Datuk Seri Wee Ka Siong dan Deepak Jaikishan berterusan, apabila Ahli Parlimen Barisan Nasional Ayer Hitam itu, mencabar ahli perniagaan berkenaan membuat laporan polis menafikan menghubunginya semalam.

Ka Siong berkata, beliau bersedia untuk bekerjasama dengan polis, Suruhanjaya Komunikasi dan Multimedia Malaysia (SKMM) dan penyedia telekomunikasi dalam sebarang siasatan berhubung perkara itu.

“Jika Deepak Jaikishan rasa seseorang menyamar menjadi dirinya untuk menelefon saya, beliau patut buat laporan polis,” kata Wee menurut laporan FMT.

Wee memberitahu Dewan Rakyat semalam bahawa beliau menerima panggilan telefon daripada individu bernama “Deepak” menuntut beliau menjelaskan kenyataan awal yang dibuatnya berhubung pengimportan telur dari India.

Wee mendakwa, penjelasan itu diperlukan bagi mengelak saman yang akan dikemukakan terhadapnya.

Pada sidang media pagi tadi (16 Mac 2023), Wee mendedahkan bahawa panggilan telefon itu diterima daripada nombor telefon bimbit 019-99****9.

“Apabila saya menyemak dengan aplikasi Truecaller, nombor itu didapati milik seseorang bernama Deepak J Tekwani,” tambahnya.

Wee berkata, beliau bercakap dengan pemanggil itu dua kali, dengan panggilan pertama berlangsung selama 33 saat dan panggilan kedua selama tujuh minit.

Wee, yang berulang kali mengetengahkan isu berkaitan telur yang diimport dari India, turut memberitahu Parlimen semalam bahawa pemanggil itu mendakwa dirinya wakil J&E Advance Tech Sdn Bhd, pengimport tunggal telur dari India.

Sementara itu, Deepak, ahli perniagaan yang sebelum ini dikaitkan dengan syarikat itu oleh Ketua Penerangan Perikatan Nasional Azmin Ali, semalam menafikan menelefon Wee.

Syarikat itu kemudiannya menafikan kaitannya dengan Deepak dan mengancam untuk menyaman bekas menteri perdagangan antarabangsa dan industri itu.


Inflasi pada julat 2 ke 3 peratus

Inflasi teras diunjurkan hampir kepada julat 2.0 hingga 3.0 peratus pada 2022, berikutan permintaan terus meningkat dalam suasana persekitaran kos tinggi, kata Gabenor Bank Negara Malaysia (BNM) Tan Sri Nor Shamsiah Mohd Yunus.

Beliau berkata risiko yang meningkat terhadap prospek inflasi akan tertakluk kepada kekuatan permintaan domestik, harga global dan langkah-langkah dasar domestik.

“Bagaimanapun, tahap tekanan yang meningkat terhadap inflasi dijangka sebahagiannya terus dikawal oleh langkah-langkah kawalan harga yang sedia ada, subsidi bahan api dan adanya kapasiti tambahan dalam ekonomi,” katanya pada sidang media bersama Jabatan Perangkaan Malaysia mengenai prestasi Keluaran Dalam Negara Kasar (KDNK) Malaysia bagi suku kedua 2022 di sini hari ini.

Nor Shamsiah berkata peningkatan inflasi makanan, yang menjadi pemacu utama inflasi domestik baru-baru ini, disebabkan terutamanya oleh harga komoditi global utama yang tinggi dan dolar AS yang kukuh yang turut menambahkan lagi tekanan harga.

Faktor global dan domestik lain, yang mempunyai perbezaan untuk barangan turut menyumbang kepada inflasi makanan seperti logistik, kos buruh dan permintaan.

Selain itu, katanya impak daripada pergerakan kadar pertukaran juga boleh berbeza-beza dalam pelbagai perkara.

Bagi baki tahun ini, Nor Shamsiah menjangka inflasi keseluruhan akan mencatatkan peningkatan dalam tempoh beberapa bulan, sebahagiannya berikutan kesan asas diskaun harga elektrik yang dilaksanakan pada suku ketiga 2021.

“Secara keseluruhan bagi Malaysia, tekanan kos ini telah menyebabkan inflasi keseluruhan yang lebih tinggi, yang menokok 2.8 peratus pada suku tersebut dan 3.4 peratus pada Jun,” katanya.

Pada suku berkenaan, BNM berkata inflasi keseluruhan dan teras, masing-masing naik kepada 2.8 peratus dan 2.5 peratus berbanding 2.2 dan 1.7 peratus pada suku pertama.

Ia mencerminkan situasi permintaan yang bertambah baik dalam suasana persekitaran kos tinggi, dengan peningkatan harga yang didorong terutamanya oleh makanan di luar rumah dan barangan makanan lain.

“Sehubungan itu, bahagian barangan Indeks Harga Pengguna mencatatkan purata peningkatan harga bulanan yang lebih tinggi pada 63 peratus. Kami akan terus memantau perkembangan ini,” kata Nor Shamsiah.

Mengenai sama ada langkah kerajaan mengenakan subsidi bersasar akan meningkatkan kadar inflasi dan kesan kepada ekonomi, Nor Shamsiah berkata bantuan dari segi subsidi bersasar adalah perlu untuk mengukuhkan perlindungan sosial dan menyediakan jaringan keselamatan untuk membantu golongan mudah terjejas.

“Kita telah menyaksikan pertumbuhan yang tidak sekata dan segmen isi rumah dan perniagaan yang belum pulih ke tahap sebelum pandemik.

“Ia merupakan rasionalisasi daripada subsidi menyeluruh kepada subsidi bersasar, di mana penjimatan yang boleh anda perolehi akan membantu kumpulan mudah terjejas yang mungkin mengambil tempoh lebih panjang untuk pulih daripada pandemik serta untuk mereka menggunakan kemahiran baharu, menambah kemahiran dan melatih semula bagi memenuhi permintaan untuk pekerjaan pada masa akan datang.

“Oleh itu, kesan yang akan diterima terhadap ekonomi dapat diuruskan,” katanya.

Subsidi bersasar sebaik-baiknya dilakukan secara beransur-ansur dan mempertimbangkan persekitaran inflasi semasa, iaitu apabila negara tidak mengalami tekanan inflasi tinggi, kata menurut Bernama.


Muhyiddin, Anwar dititah menghadap Agong petang ini

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menitahkan Tan Sri Muhyiddin Yassin dan Datuk Seri Anwar Ibrahim menghadap baginda di Istana Negara jam 4.30 petang ini.

Dalam kenyataan dikeluarkan Datuk Pengelola Bijaya Diraja Istana Negara Datuk Seri Ahmad Fadil Shamsuddin, baginda telah mendapati tiada ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri.

Menurutnya Istana Negara telah menerima pemakluman berkenaan gabungan parti-parti politik pasca Pilihan Raya Umum Ke-15 (PRU-15) bagi pembentukan kerajaan baharu daripada ketua parti dan ketua gabungan parti politik yang mempunyai jumlah kerusi Parlimen.

“Lanjutan daripada penerimaan pencalonan nama Perdana Menteri tersebut, proses pengesahan calon Perdana Menteri yang memperoleh kepercayaan majoriti ahli Dewan Rakyat telah dilaksanakan oleh KDYMM Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

“Proses ini adalah bertujuan supaya Seri Paduka Baginda dapat membuat keputusan bagi melantik seorang ahli Dewan Rakyat yang pada hemat baginda mungkin mendapat kepercayaan majoriti ahli Dewan Rakyat sebagai Perdana Menteri seperti yang diperuntukkan di bawah Perkara 43(2)(a) Perlembagaan Persekutuan.

“Kedatipun begitu, setelah dipersembahkan hasil pengesahan calon-calon Perdana menteri, adalah didapati bahawa tiada ahli Dewan Rakyat yang mendapat kepercayaan majoriti mudah untuk dilantik sebagai Perdana Menteri seperti yang diperuntukkan di bawah perkara yang tersebut di atas,” katanya dalam kenyataan hari ini.

Ahmad Fadil juga berkata Yang di-Pertuan Agong menyeru dan menasihat seluruh rakyat bersabar dan bertenang sehingga proses pembentukan kerajaan baharu dan pencalonan bakal Perdana Menteri Malaysia ke-10 selesai.


Kalimah Allah: Sayap Bersatu kecam keputusan kerajaan tarik balik rayuan

Keputusan kerajaan campuran menarik balik rayuan berhubung keputusan penggunaan kalimah Allah dikecam sayap pemuda Bersatu, Armada.

Armada Bersatu dalam satu kenyataan membidas langkah terbaharu dibuat kerajaan campuran yang menarik balik rayuan keputusan Mahkamah Tinggi sebelum ini pada 2021 dan menggesa penjelasan diberikan segera.

“Mewakili Armada selaku Ketua Penerangan Armada Bersatu Malaysia, Armada sebagai sebuah badan siasah yang menjulang kesyumulan Islam mengecam sepenuhnya tindakan kerajaan Malaysia diterajui Anwar Ibrahim yang telah menarik balik rayuan berhubung keputusan Mahkamah Tinggi yang memutuskan bahawa penganut agama Kristian boleh menggunakan kalimah ‘Allah’dan tiga perkutan Arab dalar penerbitan bahan agama mereka, dengan penarikan itu telah difailkan oleh Jabatan Peguam Negara (AGC) pada 18 April lalu,” kata Ketua Penerangannya, Mohd Ashraf Mustaqim Badrul Munir.

Menurut Ashraf lagi, tindakan merayu itu sebelum ini dibuat semasa pentadbiran kerajaan Perikatan Nasional (PN) demi memastikan kesucian dan hak umat Islam di Malaysia terpelihara.

Namun, Ashraf berkata nampaknya kerajaan campuran dilihat mengambil pendirian berbeza dengan kerajaan terdahulu.

“Amatlah berbeza langkah yang diambil kerajaan Perikatan Nasional di bawah Tan Sri Muhyiddin Yassin yang mengemukakan rayuan yang difailkan pada 12 Mac 2021 menerusi Kementerian Dalam Negeri (KDN) di bawah Dato’ Seri Hamzah Zainudin.

“Bahkan Hamzah selaku Menteri Dalam Negeri telah bertindak demi menjaga maslahat ummah telah mengeluarkan arahan pentadbiran berhubung kalimah Allah atas guasa pentadbirannya demi membendung kekeliruan atas penggunaan kalimah Allah ini,” ujarnya lagi.

Terdahulu, KDN dan Kerajaan Malaysia dilaporkan telah menarik balik rayuan berhubung keputusan Mahkamah Tinggi pada 2021.

Notis pemberhentian difailkan Jabatan Peguam Negara pada 18 April lalu.

Pada 10 Mac 2021, Hakim Nor Bee Ariffin yang kini merupakan Hakim Mahkamah Rayuan memutuskan kalimah Allah boleh digunakan dalam penerbitan bahan agama Kristian bagi tujuan pembelajaran namun tertakluk pada syarat-syarat tertentu.

Selain kalimah Allah, tiga lagi perkataan yang boleh digunakan dalam penerbitan bahan agama Kristian ialah ‘Allah’, ‘Kaabah’, ‘Baitullah’ dan ‘solat’.

Bagaimanapun, penerbitan buku agama atau bahan keagamaan Kristian yang menggunakan empat perkataan itu perlu disertakan dengan penafian (disclaimer) ‘Hanya untuk penganut Kristian sahaja’ pada kulit buku beserta lambang salib.

Hakim itu memutuskan demikian dalam semakan kehakiman yang difailkan Jill Ireland.

Jill Ireland yang merupakan seorang wanita Melanau memfailkan semakan kehakiman pada 2008 memfailkan semakan kehakiman untuk menuntut semula lapan cakera padat mengandungi kalimah Allah dan relif bahawa hak pelembagaannya untuk mengamalkan agamanya telah dihalang melalui sekatan atau larangan pengimportan bahan pendidikan.


Madani luar tabii kerajaan PH-BN

PAS berpendapat pembentukan kerajaan Pakatan Harapan-Barisan Nasional (PH-BN) sekarang ini dilakukan mengikut proses madani luar tabii.

Presiden PAS Tan Sri Abdul Hadi Awang berkata pembentukan kerajaan itu menyebabkan rakyat bingung apabila satu tema baharu diperkenalkan yang memasukkan perkataan ‘madani’, setelah PH-BN menguasai Putrajaya secara luar tabii.

“Saya tidak tahu pencipta tema baharu ini mengambil rujukan daripada siapa atau dari mana, sama ada dari timur atau barat, daripada Islam atau tidak. Tema tersebut laksana nasi campur yang tidak diketahui ramuannya dan bilakah ia dimasak, sama ada sudah basi ataupun tidak.

“(Ia) melibatkan proses madani di luar tabii yang telah dinyatakan oleh Ibn Khaldun. Mereka yang rosak kerana rasuah, salah laku, ekstrem, nepotisme dan kronisme telah dihimpunkan dalam satu pakatan, bersama golongan-golongan lain yang muncul, termasuk mereka yang ditolak oleh rakyat,” katanya dalam satu kenyataan.

Timbalan Pengerusi Perikatan Nasional (PN) itu berkata Islam berjaya mencipta sebuah tamadun baharu yang dinamakan Hadharah Islamiah, bukan Islam Hadhari yang berbeza maknanya.

Katanya tamadun ditegakkan bersama masyarakat madani mengikut proses tabii dan ia melibatkan generasi baharu dan lama yang baik dan kalangan bukan Islam yang berilmu dan bermoral kemanusiaan.

Ibn Khaldun katanya, mengumpamakan berlakunya proses pusingan perubahan dalam kerajaan seperti seorang manusia; bermula dengan kelahiran, remaja, dewasa, tua, dan berakhir dengan nyanyuk. Kemudian, muncul pula kerajaan yang lain.

“Kelahiran negara bermula dengan mereka yang berjuang daripada generasi baharu dan sebahagian daripada generasi lama yang bertahan dengan prinsip dan konsep yang tidak terpengaruh dengan kezaliman dan penyelewengan, sama ada daripada penduduk luar bandar atau pinggir bandar. Sehinggakan, pembentukan negara berjaya ditegakkan dengan ketinggian semangat, ilmu dan moral,” katanya.

Ahli Parlimen Marang itu berkata kemunculan generasi baharu yang bersih bersama kumpulan asal yang bertahan, dengan kumpulan yang berpenyakit dibuang; semuanya mengikut proses madani secara tabii.

“Kita menghadapi Pilihan Raya Umum Ke-15 (PRU-15) sehingga PN mencapai kejayaan mengikut proses madani secara tabii. PN yang bertemakan ‘Bersih dan Stabil’ (BEST) melakukan islah dan tajdid dalam pemerintahan negara sehingga berjaya mendapat sokongan generasi baharu di luar bandar dan pinggir bandar yang tidak leka bersama golongan yang bertahan.

“Tiba-tiba, muncul istilah madani luar tabii dan politik luar tabii. Malangnya, kerajaan ditubuhkan dengan mengumpulkan pecahan-pecahan mereka yang ditolak oleh rakyat bermadani.

“Maka, mereka yang tidak tabii menubuhkan kerajaan atas nama kerajaan perpaduan (kerajaan tanpa pembangkang atau pembangkangnya kecil laksana nyamuk) yang di luar istilah politik tabii.

“Maka, perjuangan kita belum selesai. Kita wajib mempertahankan pencapaian ini dengan nilai tambah mengisi kemenangan yang ada dan mencari dukungan yang lain untuk bersama kita dari segi bilangan kerusi yang mencukupi,” katanya.

Abdul Hadi berkata PN berjaya mendapat sokongan jentera kerajaan berserta generasi baharu dan lama yang berfaedah, tetapi dicelarukan oleh konsep politik dan madani di luar tabii.

“Pilihan Raya Negeri (PRN) yang akan diadakan pada bila-bila masa merupakan satu ‘exercise’ politik yang wajib dimanfaatkan untuk menambah jumlah kemenangan dan kekuatan kita, insya-Allah,” kataya lagi.


Pihak Islam digesa batal larangan kunjungi rumah ibadat agama lain

Di tengah-tengah kehangatan isu ‘Jom Ziarah Gereja’ anjuran sebuah badan di bawah kelolaan Kementerian Belia dan Sukan (KBS), majlis antara agama bukan Islam pula menggesa kerajaan negeri dan pihak berkuasa Islam di Malaysia supaya tidak melarang umat Islam mengunjungi rumah ibadat agama lain.

Majlis Perundingan Buddha, Kristian, Hindu, Sikh dan Taoisme Malaysia (MCCBCHST) berkata lawatan ke rumah ibadat yang berbeza perlu digalakkan kerana ia untuk menggalakkan persefahaman, penghormatan dan keharmonian antara penganut agama yang berbeza.

“Lawatan perpaduan ke tempat ibadat adalah untuk melihat dan memahami budaya yang berbeza.

“Tiada penyebaran mana-mana agama yang terlibat,” kata Presidennya Jagir Singh dalam satu kenyataan menurut MalayMail.

Semalam, ketika mengulas berkaitan program ‘Jom Ziarah Gereja, Pengerusi Majlis Agama Islam Selangor (MAIS) Tan Sri Abdul Aziz Mohd Yusof berkata MAIS melihat program ini mempunyai elemen untuk menarik perhatian belia “terutamanya belia Islam” untuk belajar dan menimba ilmu tentang agama selain Islam.

“Program sebegini jika dibenarkan dianjurkan, boleh mempengaruhi pemikiran remaja Islam secara halus dan tanpa sedar untuk cenderung atau tertarik dengan agama selain Islam yang mereka anuti,” katanya yang turut mempersoalkan mengapa risalah dan iklan Projek Artikel 11 Jom Ziarah belum dipinda sekiranya program itu hanya dikhaskan kepada bukan Islam.

Isu menyentuh sensitiviti agama itu tercetus beberapa hari lalu, apabila Impact Malaysia – satu inisiatif di bawah kawal selia Kementerian Belia dan Sukan (KBS) – menganjurkan program ‘Jom Ziarah’ yang kali ini melibatkan lawatan belia bukan Kristian ke gereja.

Iklan berkaitan program itu turut ditulis dalam bahasa Melayu dan disiarkan di media sosial.

Mengulas lanjut, Jagir berkata kenyataan oleh Exco Selangor, Mohd Zawawi Ahmad Mughni, baru-baru ini menunjukkan bahawa walaupun lawatan perpaduan ke rumah ibadat ianya tetap tidak dibenarkan.

“Enakmen Agama Bukan Islam (kawalan Penyebaran Dalam Kalangan Orang Islam) 1988 yang dirujuk oleh Exco Kerajaan Negeri adalah digubal di bawah Perkara 11(4) Perlembagaan Persekutuan dan yang melarang hanya ‘penyebaran apa-apa doktrin atau kepercayaan agama di kalangan orang yang menganut agama itu. Islam’.

“Oleh itu, jika tiada penyebaran agama lain kepada orang Islam, tiada kesalahan dilakukan. Oleh itu, melawat tempat ibadat semata-mata tidak boleh menjadi satu kesalahan,” kata Jagir.

Oleh itu, MCCBCHST katanya, menyeru kerajaan dan pihak berkuasa Islam untuk tidak mengenakan larangan menyeluruh terhadap orang Islam daripada pergi ke tempat ibadat agama lain.

“Adalah perlu bagi semua kaum untuk bekerjasama dalam semangat muhibah, saling menghormati untuk meningkatkan keharmonian dan perpaduan dalam negara,” tegas Jagir.


Umat Islam dilarang sambut perayaan agama lain: Yadim

Umat Islam dilarang menyambut sebarang sambutan perayaan agama lain yang membabitkan kepercayaan dan akidah, kata Pengerusi Majlis Amal Islami Malaysia (MAIM) Yayasan Dakwah Islamiah Malaysia (Yadim) Muhammad Najhan Shahir Halim.

Beliau berkata larangan itu berdasarkan al-Quran dan hadis Rasulullah SAW serta lima prinsip maqasid syariah yang antaranya adalah menjaga agama, menjaga nyawa serta menjaga akal, lapor Bernama.

“Mana-mana upacara sambutan perayaan agama lain yang melibatkan urusan kepercayaan dan akidah, maka tidak harus bagi umat Islam menyertainya dan terlibat dalam upacara berkenaan.

“Ia termasuk perkara yang boleh menggugat keimanan seseorang Muslim dan umat Islam juga dilarang menyerupai golongan bukan Islam pada sudut yang melanggari akidah dan syariat,” katanya.

Beliau berkata demikian dalam satu kenyataan di sini hari ini berhubung festival tahunan Bon Odori iaitu perayaan Buddha Jepun bagi menghormati semangat nenek moyang mereka yang dijangka diadakan di Kompleks Sukan Negara Shah Alam (Panasonic), pada 16 Julai ini.

Muhammad Najhan bagaimanapun meminta umat Islam agar menghormati budaya serta kepercayaan agama lain dengan menjalani kehidupan yang aman damai dan Bon Odori adalah antara perayaan pelbagai agama yang hidup secara harmoni dan aman selama ia tidak mencampuri urusan umat Islam dan ajarannya.

Sementara itu di PULAU PINANG, Mufti negeri Datuk Seri Dr Wan Salim Wan Mohd Noor menasihatkan umat Islam agar tidak terlibat dengan Festival Bon Odori kerana dibimbangi ia boleh membawa kepada syirik.

Wan Salim berkata umat Islam dinasihatkan agar sentiasa memelihara kemurnian akidah Islamiyah masing-masing dengan mengelak daripada terlibat dalam festival seperti itu.

“Oleh kerana festival tersebut ada kaitan dengan memperingati semangat atau roh nenek moyang maka dibimbangi ia boleh membawa kepada syirik, umat Islam perlu sentiasa memelihara kemurnian akidah Islamiyah masing-masing.

“Cara memperingati roh nenek moyang dengan cara menari, memuja roh mereka dan sebagainya tidak digalakkan di dalam Islam malah dibimbangi akan terjatuh ke dalam dosa syirik kepada Allah,” katanya dalam kenyataan hari ini.

Semalam, Menteri di Jabatan Perdana Menteri (Hal Ehwal Agama), Datuk Idris Ahmad dilaporkan berkata kajian yang dibuat Jabatan Kemajuan Islam Malaysia (Jakim) mendapati festival itu memang ada unsur-unsur keagamaan dan oleh itu umat Islam dinasihatkan supaya tidak menyertainya.

Sementara itu, Pengerusi Jawatankuasa Pelancongan dan Ekonomi Kreatif negeri, Yeoh Soon Hin dalam majlis berasingan berkata kerajaan negeri Pulau Pinang tidak bercadang untuk membatalkan penganjuran Festival Bon Odori yang dijadual pada 30 Julai ini kerana dalam konteks Pulau Pinang ia tidak mengandungi elemen pemujaan atau upacara keagamaan tertentu.

Katanya festival itu akan tetap diteruskan kerana ia telah diadakan sejak lebih 10 tahun lepas di Pulau Pinang dan ia juga sebagai meraikan hubungan antara negara Jepun dan Malaysia yang terjalin sejak sekian lama serta secara tidak langsung dapat membantu merangsang ekonomi dan pelancongan di negeri ini.

“Saya memang rasa terkejut (kenyataan Idris mengenai Bon Odori) kerana program ini melibatkan kebudayaan dan bukan melibatkan unsur keagamaan serta tiada apa-apa unsur pemujaan atau sembahyang diadakan ketika festival berlangsung. Kami juga tidak boleh menghalang sesiapa sahaja yang mahu datang ke festival ini,” katanya.

Menurutnya festival itu yang diadakan di Pulau Pinang sebelum Covid-19 melanda, mampu menarik lebih 10,000 pengunjung dengan pihaknya menjangka kehadiran semasa peralihan endemik melebihi 5,000 orang.